Швецияда "Овронигоҳ-2013" қўшиқ танлови очилди - BBC O'zbek\nШвецияда "Овронигоҳ-2013" қўшиқ танлови очилди\nImage caption "Овронигоҳ-2012" да швециялик қўшиқчи Лорен "Euphoria" қўшиғи билан ғолиб чиққан эди.\n12 май куни Швециянинг Мальмё шаҳрида "Овронигоҳ-2013" қўшиқ танлови расмий тарзда очилган.\nТанловнинг асосий қисми эртага, "Мальмё Арена"да бошланади.\nБу йилги беллашувларда Оврўпонинг 39 мамлакати қўшиқчилари иштирок этишади.\n"Овронигоҳ" тарихида бешинчи бор қўшиқ конкурси Швецияда ўтказилмоқда. Мальмё шаҳри эса иккинчи бор қўшиқ байрамига мезбонлик қилади.\nЎтган йили Озарбайжон пойтахти Бакуда бўлиб ўтган "Овронигоҳ-2012"да швециялик қўшиқчи Лорин "Euphoria"си билан ғолиб чиққан ва кейинги танлов ўз мамлакатида ўтиш ҳуқуқини қўлга киритганди.\nҚўшиқ танловининг бу йилги рамзи капалак бўлиб, камалакнинг етти хил рангида товланади. Танлов шиори эса We Are One, яъни "Биз- биргамиз", деб аталади.\n"Овронигоҳ-2013"нинг финал концерти 18 май, шанба куни бўлиб ўтади.\nҲар ҳили қайсидир мамлакат турли сабаблар билан танловда қатнашишни рад қилиш ҳоллари учрайди. Бу йил Португалия, Босния ва Герцоговиния, Словакия ва Туркия давлатлари қўшиқчилари қатнашмасликлари маълум бўлган. Озарбайжонда ўтган танловда қатнашишни истамаган Арманистон давлати эса "Овронигоҳ" га қайтган.\nРоссияни бу йилги беллашувда "Голос" қўшиқ танловининг ғолиби Дина Гарипова "What If"қўшиғи билан тақдим этади. Россиянинг "Голос" танловида ўзбекистонлик қўшиқчи Севара Назархон ҳам қатнашган, бироқ унга финал туригача етиб боришига имкон берилмаган эди.\n"Овронигоҳ-2013"да ғолиб бўлишга даъвогарлар сифатида даниялик Эмили де Форест, украиналик Злата Огневич ва норвегиялик Маргарет Бергерлар айтилмоқда.\nРоссиялик қўшиқчининг имкониятлари ҳам кучли ўнталикка киришга лойиқ, деб башорат қилинмоқда.\nҚўшиқ танловида инсон ҳуқуқларига эътибор\nИнсон ҳуқуқларини ҳимоя қилиш ташкилотлари бундай танловлар пайти инсон ҳақлари бўйича муаммоларга кенг жамоатчиликнинг эътиборини имкон қадар кўпроқ тортишга ҳаракат қилиб келишади.\nЖумладан, ўтган йилги Бакуда ўтган "Овронигоҳ" танлови арафасида Озарбайжон ҳукуматининг танқидчилари "Овронигоҳ" қўшиқ танлови ташкилотчиларига мурожаат қилиб, сиёсий мухолифат аъзоларини ҳибсга олишни, журналистларни калтаклашни, томоша ўтказиладиган сарой қурилиши учун Бокуда яшайдиган инсонларнинг уйларини вайрон этишни тўхтатишга таъсир қилишга чиқишган.\nУндан олдин Россияда бўлиб ўтган "Овронигоҳ-2009" танлови вақтида ҳам фаоллар мамлакатдаги инсон ҳуқуқлари масаласига эътибор қаратишни сўрашган эди.\nШвецияда ўтаётган "Овронигоҳ-2013" танловининг расмий ҳомийси сифатида TeliaSonera ширкати экани айтилган.\nTeliaSonera ширкати охирги пайтда Ўзбекистонда бизнес юритишга боғлиқ можаролари билан анча тилга тушди.\nШвеция прокуратураси TeliaSonera ширкатининг Ўзбекистондаги фаолияти юзасидан текширув ишларини бошлаган. Бироқ Швециядаги қўшиқ танловида Ўзбекистондаги инсон ҳуқуқлари муаммолари ёки айнан танлов ҳомийсининг Ўзбекистонга боғлиқ можаролари тилга олиниши даргумон.\nШвеция "Овронигоҳ" ғолиби бўлди\nTeliaSonera 'Оврўнигоҳ-2013'га ҳомийлик қилади\nБоку 'Овронигоҳ'и арафасида инсон ҳақларига риоя қилиш талаблари кучаймоқда\n"Овронигоҳ": Озарбайжонда намойишчилар ҳибсга олинди


Йиғилишда ташкилий масала кўрилди. 2017 йилдан буён Муассасага раҳбарлик қилиб келган Абдуқаҳҳоров Одилжон Абдуғаниевич бошқа ишга ўтганлиги муносабати билан муассаса директорининг ижодий масалалар бўйича ўринбосари лавозимида ишлаб келган Джамалдинов Алишер Худайбердиевич вақтинча директор вазифасини бажарувчи этиб тайинланди\nДжамалдинов Алишер Худайбердиевич 1975 йилда туғилган. Маълумоти олий. 1999 йилда Мухтор Ашрафий номидаги Тошкент давлат консерваториясининг шарқ мусиқаси факультетини тамомлаган.\nМеҳнат фаолияти давомида 2013-2018 йилларда Ўзбекистон Республикаси Маданият вазирлигида бир қанча масъул лавозимларида фаолият юритган, хусусан Концерт-томоша муассасаларини ривожлантириш бошқармаси бошлиғи вазифасида фидокорона меҳнат қилган.\nА.Джамалдинов 2018 йилдан бошлаб “Ўзбекконцерт” давлат муассасасида ижодий масалалар бўйича директор ўринбосари лавозимида сидқидилдан меҳнат қилиб келмоқда.\n“Ўзбекконцерт” давлат муассасаси жамоаси Одилжон Абдуқаҳҳоровнинг муассасадаги самарали фаолияти учун миннаддорлик билдиради ҳамда келгусидаги ишларига ҳам муваффақиятлар тилайди.\nЎз навбатида Алишер Джамалдиновга ҳам бундан кейинги фаолиятида муваффақият ва самарадорлик ҳамроҳ бўлишига тилак билдиради.


Фамилияга қараб ўтирмаймиз, ҳимоявий футбол менга қизиқ эмас, услубни ўзгартирамиз - Ёрқин Назаров Суперлигадаги дебютига қандай тайёрланяпти?\n30 апрель, 2021, 23:17\nЯнги мураббий жамоанинг ўйин услубини ўзгартиради.\nХабарингиз бор, кеча “Андижон” клубида бош мураббий ўзгарди. Бунгача ишлаб келган Отабек Ғуломхўжаев истеъфога чиқарилди. У билан бирга меҳнат қилган Ёрқин Назаров вақтинча бош мураббий этиб тайинланди.\nЭнди бор масъулият ушбу мутахассиснинг зиммасига юклатилди. Sports.uz мухбири эса Назаров билан мавжуд вазият ва “Андижон”нинг кейинги ўйинлари борасида суҳбатлашди.\n- Ёрқин ака, “Андижон”нинг ортда қолган учрашувларида нима етишмади, деб ўйлайсиз?\n- Жамоамиз ёш. Менимча, тажриба етишмади. Уларни устида ишлашимиз керак, бир-бирига соғлом рақобатни юзага келтиришимиз лозим. Таркибда ўзгартириш киритиб, ўша рақобатни ошириш муҳим. Шунда футболчи ўрнимда бошқаси ҳам ўйнай олади, деган тушунчага эга бўлади. Машғулотларда футболчиларни фамилиясига қараб ўтирмаймиз. Ким ўзини яхши томонлама кўрсатса, ўша футболчи ўйнайди. Машғулотда яхши ишласа, бу ўз навбатида ўйинга ҳам ўтади. Куни кеча бир журналист кам гол уряпсизлар, деганди ва у тўғри гапирди. Эртадан машғулотимизда фақат ва фақат ҳужумга ишлаймиз. Худо хоҳласа, ҳужумкор ўйин кўрсатишга ҳаракат қиламиз. Мен ҳам асосан ҳужумкор ўйин тарафдориман. Ҳимоявий ўйин, қарши ҳужум ёки нолга ўйнаш, деган тушунчалар менга унчалик қизиқ эмас. Мураббий сифатида ҳужумкор футболни ёқтираман ва шуни амалда қўллашга ҳаракат қиламиз.\n- Жамоада бош мураббий кетгани ва воқеалар ривожининг бундай ўзгариб кетишини кутмаганингиз аниқ. Бош мураббийликни сизга ишониб топширишганига муносабатингизни билмоқчиман.\n- Бу тўсатдан юз берди. Отабек Ғуломхўжаев раҳбарият билан гаплашиб чиққанидан кейин мен кетяпман деди. Сўнгра, мени чақиришди ва сизга имконият берамиз дейишди. Уларга ўйлаб кўришимни айтдим. Барчасини ўйлаб чиққанимдан кейин қабул қилдим. Фикримча, барибир жамоага бошқа мураббийни олиб келгани билан ёрдам бериши қийинроқ. Чунки футболчилар ёш ва улар билан танишиб чиққунича ҳам вақт керак. Бизга эса бу ердаги ҳаммаси яхши маълум. Ярмидан кўпи ўзимизни шогирдларимиз ҳисобланади. Қандай қабул қилдим? Бу мураббийнинг ҳаёти. Назаримда, Отабекни натижа учун ишдан бўшатишмади. Раҳбарлар билан ўзаро гаплашгач, шундай қарорга келишди. Ҳозирги вазият мен учун қўрқинчли ҳолат эмас. Яхши жамоа қилишга ҳаракат қиламиз. Йўл қўйган камчиликларимизни тўғрилашга, жамоа ўйинини янада яхшилашга бор маҳоратимизни ишга соламиз.\n- Бунгача Отабек Ғуломхўжаевнинг услуби ва унинг дастури бўйича ишлаб келинаётганди. Эндиликда жамоа сизга топширилгач, яна собиқ мураббийнинг қўллаётган услуби бўйича ишни давом эттирасизми ёки...\n- Ўзгартирамиз. Сабаби, олдинги дастуримиз бизга кутилган натижани бергани йўқ. Шунинг учун ўйин услубимизга ўзгартириш киритишимиз аниқ. Агар буниси ижобий натижа келтирмаса, яна ўзгартирамиз. Менда тайёргарлик кўриш учун вақтим кам. 5 май куни ўйинимиз бор, кейин 11 майда ҳам. Кетма-кет ўйинларимиз турибди. Машғулот жараёнимизга ўзгартириш киритиб, вазиятни яхши томонга буришга ҳаракат қиламиз. Агар ўзгартириш киритмасак ўша натижа яна такрорланиши мумкин. Жамоамиздан хафа бўлган мухлислар ўйинимизни телевизордан ёки интернет орқали томоша қилишадими, билмадим. Аммо мақсадимиз ишқибозларни яна стадионга қайтариш. Худо хоҳласа, мухлислар ўйинни телевизорда кўришгач, яна стадионга келишади. Натижага бирор нима дея олмайман. Вақтимиз кам. Бироқ ўйин услубимизни янгилаб, мухлисларга ёқадиган футболни намойиш этиш тарафдоримиз.\n- 5 май куни “Қўқон-1912”га қарши водий дербисидек муҳим ўйин кутяпти. Мазкур беллашув олдидан фикрингиз қандай?\n- “Қўқон-1912” олдинги йили 5-ўринни олган. Ҳозир ҳам юқори ўринлардан бирида. Бу бежизга эмас. Тўғриси, қўқонликларнинг ўйинларини таҳлил қилиб ўтирибман. “Металлург”, “Машъал” сингари жамоалар билан ўтказган учрашувларини кўряпман. Барча позицияга яхши ўйинчиларни жамлашган. Захирадаги ўйинчилари ҳам яхши. “Қўқон-1912” билан учрашув дербилиги аниқ, буни билиб турибман. Бу беллашув осон кечмаслигини ҳам сезиб турибман. Рақибнинг камчилигини топиб, ўз уйимизда ғалаба қозониш ҳақида бош қотиряпмиз. Бизни бошқа натижа қониқтирмайди.\n- Жамоадаги мураббий ўзгаришини футболчилар қандай қабул қилдилар?\n- Отабек кетганига албатта кўпчилик футболчилар хафа бўлишди. Чунки аксарияти унинг ортидан келишган. Лекин яхши томони шуки, мен клубда қолдим ва бунгача ҳам мураббийлар штабида биргаликда ишлаб келаётгандик. Футболчиларни яхши биламан. Албатта, ўйинчилар билан бирма-бир гаплашиб чиқамиз. Ҳаёт давом этаётгани ва уларнинг фаолиятида ҳали бундай вазиятлар кўп бўлишини тушунтириб, руҳлантиришга ҳаракат қиламиз.\n- Суперлигада бош мураббий сифатида дебютингизни ўтказасиз. Демак, ўзингизни кўрсатиш учун ҳам имконият пайдо бўлмоқда.\n- Менга имконият берилди. Бор маҳоратим, меҳрим ва кучимни бериб, натижа кўрсатишга ҳаракат қиламиз. Бунинг устида ишлаяпмиз.


Ўзбек бокс мактабида камол топиб, Қозоғистон сафида жаҳон чемпиони бўлган чармқўлқоп устаси билан танишинг\n25 апрель, 2020, 09:47\nТеглар:Бокс | Қозоғистон | Жаҳон чемпионати\nУ ўз вақтида кубалик Юньер Дортикосни ҳам мағлуб этганди.\nХабарингиз бор, Ўзбекистонда таваллуд топган ҳамда ўзбек бокс мактабида камол топган бир нечта чармқўлқоп усталарининг кейинчалик Қозоғистонга кўчиб кетиб, у ерда ажойиб натижалар қайд этганлиги ҳақида сўз юритиш баробарида улар ҳақида маълумот беришни бошлаган эдик. Дастлабкиси 2008 йилги Олимпиада чемпиони Бахит Сарсекбоев бўлган эди. Бу сафар эса, Қозоғистон терма жамооаси сафида жаҳон чемпиони бўла олган Ердос Жанабергенов бўлади.\nЕрдос Усенович Жанабергенов\nУшбу чармқўлқоп устаси 1984 йил 17 январда Қорақалпоғистон Республикаси, Хўжайли шаҳрида таваллуд топади. 1998-2001 йиллар Чирчиқ Олимпия заҳиралари билим юрти бокс бўлимида таҳсил олган. Ердос ўсмирлар ва ёшлар ўртасида Ўзбекистон чемпионлигини қўлга киритади. Ангренда бўлиб ўтган 1983-1984 йилларда таваллуд топган ўсмирлар ўртасида ўқувчилар Спартакиадаси чемпиони ҳам бўла олганди. Мазкур натижалари орқали у "Спорт устаси" даражасига эришади.\n2001 йил оила аъзолари билан Қозоғистон Республикасининг Ақтўбе вилоятига кўчиб кетади ва у ерда янада ажойиб натижаларни қайд этади. Жумладан, 2004 йил Қозоғистон чемпиони, 2005 йил Россиянинг Москва шаҳрида бўлиб ўтган Жаҳон Кубогида 3-ўрин ва “Энг яхши боксчи” номинациясини қўлга киритади. Шунингдек, 2005 йил Вьетнамнинг Хошимин шаҳрида ташкил этилган Осиё чемпионати ғолиби, 2005 йил Хитойнинг Маньянг шаҳри мезбонлигидаги жаҳон чемпионати олтин медаль соҳиби, 2006 йилги Алматида бўлган талабалар ўртасидаги жаҳон чемпионати ғолиби, 2011 йил Америка Қўшма Штатларида ташкил қилинган ҳарбийлар ўртасидаги жаҳон чемпионатида 2-ўринни қўлга киритади. Унга мазкур натижалари туфайли "Қозоғистонда хизмат кўрсатган спортчи" унвони берилади.\nЖанабергенов асосан 81 кг вазн тоифасида рингга кўтарилган. Хуллас Ердос ҳам ўз вақтида жуда маҳоратли боксчи бўлганди. Қолаверса, унинг кучли зарбаси ва жанг олиб бориш услуби профессионал боксга хос бўлиб, у мазкур йўналишда ҳам жиддий натижалар қай эта олиши мумкин эди. Афсуски, унинг фаолияти жиддий жароҳат орқали бироз эрта якунига етади. Ҳозирда у Қозоғистоннинг Ақтау шаҳрида истиқомат қилмоқда.\nДарвоқеа, Ердос 2005 йил Жаҳон Кубогида биринчи оғир вазн тоифасида IBF ҳамда WBA Regular камари соҳиби кубалик Юньер Дортикос (24-1-0,22 КО) ни нокаутга учратганди.\nҚуйида ушбу воқейлик акс этган видеолавҳани томоша қилишингиз мумкин.\nҚозоғистонлик боксчилар Олимпиадага АҚШда тайёрланишмоқда


Шерали Қодиров. Бойсун мўъжизаси (2007) - www.ziyouz.uz\nБош саҳифа МатбуотҲозирги давр матбуотиШерали Қодиров. Бойсун мўъжизаси (2007)\nМамлакатимизда бой кўмир захиралари мавжуд. Бу қазилма бойлик ўлкамизнинг асосан икки минтақасида жойлашган. Ҳозирда Ангрен конидан қўнғир кўмир, Шарғун ва Бойсун конларидан эса тошкўмир қазиб олинмоқда.\nБойсун кўмир конида айни пайтда қазиш ишлари икки йўналиш бўйича олиб бориляпти. Мутахассислар “Жанубий” майдондан ташқари “Марказий ва Шарқий” майдонларда 29 миллион тонна ўта сифатли бўлган тошкўмир борлигини аниқладилар.\nБойсун кўмир конлари захиралари ғарб томонга қараб салкам 125 километрга чўзилган. Кўҳитанг тоғ этакларига борганда кўмир қатламининг қалинлиги 25-30 сантиметр бўлса, шарқ томондаги кўмир қатлами 2 метрдан 18 метргача етади. Демак, Бойсун кўмир конида ишлар тўлиқ қувват билан амалга оширилса, она замин бағридаги бойликдан халқимиз узоқ йиллар мобайнида фойдаланиш имконига эга бўлади. Конда кўмир қазиб олиш ёпиқ усулда бажарилади, яъни махсус мосламалар ёрдамида портлатилиб вагончалар билан ташқарига олиб чиқариларди. Натижада маҳсулотнинг сифати йўқолиб, 70-80 фоизи кулга айланарди. Ўз-ўзидан маълумки, сифатини йўқотган кўмир харидор ва истеъмолчиларнинг талабига жавоб бера олмайди. 58 миллион сўм маблағ ҳисобига кичик брикет фабрикасининг қуриб ишга туширилиши билан сифат ва самарадорлик анча кўтарилди. Энг муҳими,қазиб олинаётган кўмирдан ортиқча чиқит чиқмайди. Янги корхонанинг афзаллиги ҳам ана шунда. Эндиликда ишлаб чиқарилаётган кўмир-брикет 2 килограмм оғирликда ғишт шаклида бўлиб, ўта сифатлилиги билан жуда ҳам харидоргир бўлмоқда. Таъкидлаш лозимки, бошқа ҳудуд конларидаги брикетга мазут қўшилади. Қўшилган маҳсулотдан қўланса ҳид тарқалиб, олов йўлларини кукун босади. Бойсун кўмирига эса бентонит маҳсулоти ва Денов ёғ заводидан совун чиқиндиси ҳисобланмиш махсус аралашма қўшилади. Маҳаллий маҳсулот аралашмаси билан тайёрланган кўмир экологик жиҳатдан тоза ҳисобланиб, атроф-муҳитни бир қадар зарарланишдан ҳам асрайди.\nМутахассисларнинг фикрича, қазиб олинаётган кўмир 8-200 килокаллориягача иссиқлик беради. Шунинг ўзи ҳам Бойсун кўмирининг сифати жуда юқори эканлигидан дарак беради. Маълум бўлишича, Бойсун кўмирининг таркибида жуда муҳим бўлган кўмир кокси, кўмир электроди, карбит-калтсий моддалари мавжуд.\nНавоийдаги электрокимё заводи лабораториясида ўтказилган тажрибаларда Тўда кўмир конидан энг сифатли активлашган кўмир олиш мумкин эканлиги аниқланган. Яъни 10 тонна маҳсулотдан 3 тоннагача активлашган кўмир олиш мумкинлиги илмий ва амалий жиҳатдан исботланди. Ҳозирда ана шундай активлашган кўмирга Ўзбекистоннинг эҳтиёжи 1,5-2 минг тонна атрофида бўлиб, асосан хориждан келтирилмоқда. Активлашган кўмирнинг 1 тоннаси жаҳон бозорида 1500 дан 4000 долларгача баҳоланар экан. Ҳолбуки, юқори сифатли активлашган кўмирни Бойсунда ҳам тайёрлаш имконияти мавжуд. Дарвоқе, бу ноёб маҳсулот озиқ-овқат, тиббиёт, енгил саноат, ҳарбий техника, радио техника учун ҳам жуда керак.\nТўда кўмир кони билан хорижий ишбилармонлар ҳамиша қизиқишган. Масалан, бундан 10-15 йил муқаддам кўпгина хорижлик ишбилармонлар йилига 500 минг тонна кўмир ишлаб чиқарадиган корхона қуришни таклиф қилган эдилар. Бироқ коннинг темир йўлдан узоқ масофада жойлашгани ушбу лойиҳани амалга оширишга имкон бермасди. “Тошгузар-Бойсун-Қумқўрғон” янги темир йўлининг барпо этилиши эса бу каби ишларга кенг йўл очди. Агар мазкур темир йўл линияси Тўда кўмир конига туташтирилса, ҳақиқий Бойсун мўъжизаси рўй бериши, шубҳасиз.\nНатижада, халқимиз ва хорижий истеъмолчиларга йилига минг-минг тонналаб сифатли тошкўмир ва брикет маҳсулотлари етказиб берилади. Шу билан бирга мамлакатимиз эҳтиёжи учун хориждан келтирилаётган активлашган кўмир ҳам айнан Бойсунда ишлаб чиқарилади.\nЯна шуни айтиш қувончлики, ҳозирда ушбу кўмир конидан атиги тўрт километр узоқликда кореялик ишбилармонлар билан ҳамкорликда тсемент заводи қуриш учун амалий ишлар бошланиши кўзда тутилмоқда. Тўда кўмир конида эса айни чоғда кунига 15-20 тонна кўмир ҳозир қазиб олинаётган бўлса, замонавий технологиялар жорий қилинса, ҳар куни 300-400 тонна маҳсулот қазиб олиш мумкин бўлар экан.\nМутахассисларнинг аниқлашича, ушбу кон захираси 100 йилга етади.\nҲа, истиқлол туфайли мўъжизаларга бой юртимизнинг бойликларини қазиб олиш, ундан самарали фойдаланиш имконияти яратилмоқда.\n← Аввалги Аввалги Виктор Алимасов. Сўзинг — ўзинг (2007)\nКейинги → Кейинги: Тўлқин Эшбек. Қирқинчи довон (2007)


Ёди ёрқин одамлар – Сурхон тонги\nБош саҳифа / Жамият / Ёди ёрқин одамлар\nМай 8, 2019\tЖамият Изоҳ қолдириш 673 Кўрилди\nХотираси мангуликка муҳрланган зотлар бу ҳаётда ҳеч нарсадан, ҳеч кимдан, ҳатто, ўлимдан ҳам енгилмай ўтадилар. Нега дейсизми? Чунки уларнинг ёди яшайди.\nҲар йили 9 май — Хотира ва қадрлаш куни муносабати билан ёди ёрқин одамларни хотирлаб, жангларда мардлик кўрсатганларга эҳтиром кўрсатамиз. Бу нимадан? Албатта, одамгарчилигимиз юксаклигидан. Зеро, ўзини, ўтмишини, келажагини қадрлаган миллатнинг иши шундай бўлади!\nЎзбекистон Республикаси миллий гвардияси Сурхондарё вилоят бўлинмаси хизматчилари ҳам ҳар йилги анъанага кўра, Сариосиёда ғанимларга қарши бўлиб ўтган жангларда қаҳрамонларча ҳалок бўлган Фарҳод Абдуллаев ҳамда Ғулом Ҳусановлар дафн этилган масканларни зиёрат қилишди. Хизматчилар, Ф. Абдуллаев дафн этилган ат Термизий мақбараси яқинидаги, шунингдек, Ғ.Ҳусанов қўним топган Султон Саодат манзилгоҳларини ободонлаштириш ишларига ҳисса қўшишди. Қабр атрофларини тозалаб, гуллар экишди.\n— Аввало, бу каби мард ўғлонларимизнинг Ватан тинчлиги учун жон бериб курашгани, жасорати ҳар биримиз учун ўрнакдир, — дейди подполковник Ф.Усмон-хўжаев. — Шунинг учун ҳам уларни яқинлари, оила аъзолари даврасида ёд этамиз. Ҳар байрамда ота-оналаридан хабар олиб, улар ўқиган мактабларда хотира кечалари ўтказамиз. Шу билан бирга икки мард ўғлон қўним топган манзилгоҳни обод қилиш ҳам бизнинг инсоний бурчимиздир. Шояд уларнинг руҳи шод бўлса, биз қилаётган ишларимиз ёшларга ўрнак бўлса.\nОлдинги Олинг улар насиҳатини


ЭНДИ ПЕНСИЯНИ ТЎЛИҚ ОЛАСИЗ Газета Xiva Tongi г.Хива\nГлавная / Сиёсат / ЭНДИ ПЕНСИЯНИ ТЎЛИҚ ОЛАСИЗ\nЭНДИ ПЕНСИЯНИ ТЎЛИҚ ОЛАСИЗ\n2018 йил 12 декабрда Ўзбекистон Республикаси Президентининг «Фуқароларнинг пенсия таъминоти тизими самарадорлигини ошириш ва пенсионерларни ижтимоий қўллаб-қувватлашни кучайтиришга оид қўшимча чора-тадбирлар тўғрисида»ги Фармони қабул қилинди. Мазкур Фармонга мувофиқ 2019 йил 1 январдан бошлаб барча ишловчи пенсионерларга пенсиялар тўлиқ миқдорда тўланиши жорий этилди.\n1996 йилдан бошлаб ишловчи пенсионерларга 50 % пенсия тўлаш тартиби жорий қилинган эди.\nҲозирда туманда ишловчи 50% пенсия олиш ҳуқуқига эга бўлган 93 нафар фуқаро бўлиб, ушбу Фармонга асосан уларнинг пенсиялари 100 %га оширилди.\n2019 йил 1 январдан пенсияни ҳисоб-китоб қилиш учун иш ҳақининг максимал миқдорини энг кам ойлик иш ҳақининг саккиз баробаридан ўн баробаригача ошириш жорий этилди.\nБиласизки, пенсия миқдори махсус ҳисоб-китоб натижасида белгиланади. Бунда сизнинг иш стажингиз ва олган иш ҳақларингиз муҳим ўрин тутади. Агар узоқ йил ишлаган ва юқори ойлик олган бўлсангиз, пенсиянгиз кўп чиқарди. Лекин қонунчиликка кўра, ҳар қанча юқори ойлик олган бўлманг, барибир сизнинг иш ҳақингиз мақсимал миқдорини энг кам ойлик иш ҳақининг 8 баробаридан ҳисобланарди.\nМасалан, бугунги кунда энг кам ойлик иш ҳақининг 8 баробари 1 млн. 621 минг сўм бўлади. Айтайлик, сизнинг ўртача иш ҳақингиз 2 ярим миллион сўм бўлса, пенсия ҳисоблаётганда фақат 1 млн. 621 синг сўм деб олинарди, қолган 900 минг сўм «қирқиб» ташланарди. Энди шу миқдор энг кам ойлик иш ҳақининг 10 баробарига кўтарилди (бугунги кунда 2 млн. 27 минг 300 сўм). Бунинг натижасида Хива туманида 1019 нафар пенсионерни пенсиясига ушбу Фармонга асосан қайта 182 млн. 300 минг сўм қўшимча ҳисобланди.\nД.САЪДУЛЛАЕВ, бюджетдан ташқари\nПенсия жамғармаси туман бўлими бошлиғи.


Мексикада пиротехника заводидаги портлашда 24 киши ҳалок бўлди\nМексикада пиротехника заводидаги портлашда 24 киши...\n06.07.2018 13:50 0 1024\nМексикадаги пиротехника заводида содир бўлган портлашда 24 киши ҳалок бўлди. Бу ҳақда «Aif.ru» хабар бермоқда.\nМазкур ҳодиса Тултепек туманидаги мушак ишлаб чиқариладиган заводлардан бирида содир бўлган.\nҲукумат хабарига кўра қурбонлар орасида вояга етмаган шахс ҳам бор. Шунингдек, дастлабки портлашлардан кейин ёрдамга етиб келган бир неча полициячи ва ўт ўчириш хизмати ходими ҳам ҳалок бўлган. 49 киши жароҳатланган.\nҲодиса 03/04, 23:42\nХитойда алюмин заводида портлаш рўй берди\nҲодиса 11/04, 09:31\nХитойда автомобиль портлади. Қурбонлар бор


Фотиҳа сураси бизга улкан сабоқ беради\nФотиҳаи Шариф ҳеч бир китобда мавжуд бўлмаган, Ҳақ таоло томонидан мусулмонларга лутф қилинган буюк сирлар жамланган дуодир. Суранинг етти оятни ташкил этиши ҳам теран маънога эга. Етти қават ер, етти қават осмон, еттита сажда аъзоси мана шу мукаммаллик узра қурилган.\nУшбу сура яна бир қанча номлар билан аталади. Улардан бири «Уммул Қуръон», яъни «Қуръоннинг онаси»дир. Яна бир номи эса «Аддуо», яъни «Дуо»дир. Орифлар Фотиҳаи Шарифни 28 ном билан атаганлар. Инсон илмий жиҳатдан уни тадқиқ этар экан, ундаги ниҳоятсиз сир-асрорга воқиф бўлиб, ҳайратга тушади. Дуо сифатида унга назар ташлар экансиз, бошқа динларда бундай мукаммаллика эга бўлган дуони топа олмайсиз.\nИнсон фотиҳани ўқиб унинг сирлар уммонига шўнғигани сари ундаги буюкликни тиниқ ҳис этади. Фотиҳаи Шариф неъматларни ато қилгувчи Аллоҳнинг Қуръони Шарифга қилган улкан эҳсонидир. «Алҳамдулиллаҳи Роббил Аламийн» деб бутун оламларни яратган, уларни озиқлантириб улғайтирувчи, тарбияловчи Аллоҳ таолога ҳамд айтилади. Ҳамд барча шукроналарни ўз ичига олган муқаддас туйғудир. «Арроҳманир роҳийм» деб барча яратилган нарсаларга нисбатан раҳм-шафқатли ва марҳаматли бўлган Аллоҳ экани айтилади. «Малики явмиддийн», яъни ҳисоб кунининг эгаси ёлғиз Аллоҳдир.\nМаълумки, исломгача Аллоҳ хусусидаги фикрлар мудҳиш тус олгаи эди. Юнонистон, Рим, Ҳиндистон ва бошка ерларда Аллоҳни ғазаблантирадиган ҳар нарса инсон ва ҳайвон қонини тўкиш билан ювиларди. Исроил ўғилларининг «илоҳ»ларини ғазаблантирганлар гуноҳларини ювиш учун инсонларни ўлдирганлар, қишлоқларни вайрон қилганлар.\nХристианлар ўз гуноҳларини ювиш учун Ҳазрати Исони чормихга тортдилар. Уларнинг фикрича, Ҳазрати Исонинг қони тўкилиши гуноҳларининг афв этилишига каффорат бўлади.\nҚуръони Карим Аллоҳ яратган нарсаларга нисбатан шафқатли ва марҳаматли бўлишга чақиради. Мана шу жиҳатдан Фотиҳа марҳаматли Зот бўлган Аллоҳга инсонларни йўналтирувчи буюк дуодир.\nРаҳмон ва Раҳийм сўзлари Аллоҳ Таолонинг ўз шафқати билан гуноҳларни кечирувчи, унга тавба-тазарру билан мурожаат қилган бандасини бағрикенглик билан афв этувчи улуғ Зот эканини билдиради. Аллоҳ ҳар бир гўзал амали учун бандасини мукофотлайди. Қилган гуноҳи учун жазо беради. Бироқ истаса, тавба қилган бандасининг гуноҳидан ўтади.\nАнбиё сурасининг 23-оятида:\n«У ўзи қиладиган бирор нарса ҳақида жавобгар эмас, балки улар (Аллоҳнинг олдида бандалар) жавобгардирлар», деб марҳамат қилинади.\nАллоҳ Фотиҳа сураси орқали ўтмишдаги инсонларнинг Аллоҳ ва илоҳ ҳақидаги нотўғри тасаввурларига жавоб қайтаради. «Иййака наъбуду ва иййака настаъийн» дуоси билан Аллоҳга ишонган кишининг фақатгина Унга итоат этиши, нимаики керак бўлса, Ундан исташи кераклиги билдирилади. Яъни бут-санамлар олдида тиз чўктириб, инсонга бош эгдирмайди, ёлғиз Аллоҳ олдидагина тиз чўкиб Ундан сўрайди. Ягона бўлган Аллоҳга дуо қилади. «Иҳдинас сиротал мустакийм» дуоси эса Аллоҳ Талолодан: «Бизни тўғри йўлга бошла», деб дуо қилишдир. Бу дуодаги тўғри йўл инсонларнинг эътиқод ва ибодат билан яшашларидир. «Сироталлазийна ан амта алайҳим ғойрил мағдуби алайҳим валаддолийн» дуоси билан эса «Ғазабингга учраган, йўлидан адашган кишиларнинг эмас, сенинг неъматингга эришган кимсаларнинг йўлини бизга кўрсат», дейилади. Дуо ўқилгандан сўнг унинг қабул бўлиши учун «Омийн» деб айтилади. Омийн дуонинг муҳри саналади. Ушбу дуо «Омийн» билан муҳрлаган ҳолда Аллоҳ Таолонинг ҳузурига кўтарилади.\nУшбу сура Роббул Оламинга, Шафқатли ва Марҳаматли, Қиёмат кунининг Соҳиби бўлган Зотга муножотдир. Исломнинг асоси эканига ишора килганидан суранинг яна бир номи «Ал-асос» деб аталган. Фотиҳаи шариф билан инсон Аллоҳнинг раҳмат эшигини очиши мумкин. Инсон Исломнинг юксак асосини мана шу сура воситасида англаб етади.


Матбуот эркинлиги куни: Ўзбекистонда йўқ нарсани нишонладилар - Фарғона.Ру ахборот агентлиги\n05:59 msk, 7 Июль 2020\nМатбуот эркинлиги куни: Ўзбекистонда йўқ нарсани нишонладилар\n08.05.2007 21:18 msk\nТақдирнинг аччиқ ўйинини кўрингки, Тошкентда учинчи май - матбуот эркинлиги кунига бағишланган журналистика соҳаси бўйича “Олтин қалам” миллий мукофоти совриндорларини тақдирлаш тантанаси эркин журналист Умида Ниёзованинг етти йил қамоқ жазосига ҳукм қилинган кунига тўғри келди.\n“3 май – бутун дунё матбуот эркинлиги кунига бағишланган бу тадбирда президент Ислом Каримов раҳбарлигида мамлакатда ислоҳот ўтказиш, замонавийлаштириш, демократлаштириш ва янгилаш жараёнида оммавий ахборот воситаларининг улкан роли таъкидланди”, -деб хабар беради ўзбек оммавий ахборот воситалари. – “Мустақиллик йилларида оммавий ахборот воситалари ҳақиқатан ҳам мамлакатда ўтказилаётган ислоҳотлар тарғиботчилари бўлиб қолишди” (Таъкид муаллифники). Охирги гапларга иккиланишнинг ҳожати йўқ. Охирги йилларда Ўзбекистон ҳукумати журналистларнинг катта армиясини тўла-тўкис ўзига ўргатиб олди. Улар тобора хунуклашиб бораётган давлат идеологиясининг ташвиқотчилари бўлиб қолдилар.\nЎзбек ОАВ ҳали миллий, ҳали халқаро, деб юритаётган “Олтин қалам” конкурси натижалари ҳам шу фикримизни қувватлайди. Ўзбекистон миллий телеканалида “талантли, фаол, мамлакат ҳаётини объектив ва ҳаққоний кўрсатиб бераётган конкурс ғолиблар, ўттиздан ортиқ мамлакат ва чет эл журналистлари”, деб аталганлар орасида бирозгина бўлса-да, объектив тайёрланган материали билан фахрлана оладиган эркин журналист йўқ эди. Бунинг сабаби оддий. Бундай журналистлар аллақачон мамлакатни тарк этганлар. Мамлакат ўнгланиб қолар, деган илинжда юртда қолганлар эса қамалганлар ёки қамалиш арафасида турибдилар.\nЎзбекистон бош вазири ўринбосари А. Орипов ҳам иштирок этган тантанада одамлар “ижтимоий йўналишдаги кўрсатувлар учун; аёлларнинг жамиятдаги роли ҳақидаги бир неча кўрсатувлар учун; қишлоқ муаммоларига оид таҳлилий материаллар учун; миллий ва маънавий қадриятларни ташвиқот қилувчи материаллар учун” ва ҳатто “Интернет-журналистика” ҳақидаги материаллар учун тақдирландилар. Спорт шарҳловчилари, “Ўзбектелефильм” студияси режиссёрлари ва “Ўзбекнаво” эстрада бирлашмаси ходимлари ҳам эътибордан четда қолмади. Номзодлар орасида Туркия радио-телевидениесининг Тошкентдаги ваколатхонаси раҳбари ҳам турарди. Буни конкурснинг “халқаро” мақомини қувватлаш учун, деб тушуниш керак. Тадбир шу қадар дабдаба билан ўтдики, ҳатто унда БМТ, ЮНЕСКО ва Жаҳон Банки вакиллари ҳам қатнашиб, ўн нафар журналист совринни айнан уларнинг қўлларидан олди.\nШуни ҳам назардан қочирмаслик керакки, “олтин қалам” “миллий-халқаро” соврини Ўзбекистон журналистлари ижодий уюшмаси ва журналистларни қайта тайёрлаш халқаро маркази ташаббуси билан икки йил олдин, Андижон воқеаларидан кейиноқ, мамлакатда сўз ва матбуот эркинлигига қарши шафқатсиз террор бошланган бир пайтда ташкиллаштирилган эди. Ҳайратланишнинг ҳожати йўқ. Чунки мамлакатда ҳар қандай ҳодиса, ҳар қандай тушунча ўта хунук шаклда намоён бўлмоқда. Ҳақиқий художўйлар экстремизм ва терроризмда айбланиб қамаляптилар, ғалаба куни “хотира ва қадрлаш кунига” айлантириляпти. Улуғ Ватан Уруши фахрийларига деярли эътибор берилмаяпти. Яна бу ишлар оддий, шундай бўлиши керакдек амалга ошириляпти.\nШу ўринда “Садо” ўзбек телекомпаниясининг расмий сайтида эълон қилинган “Матбуот эркинлиги йўлида” мақоласи ўзига хос характерга эга. Мақола муаллифи матбуот эркинлиги кунини нишонлаш тарихи ҳақида тўхталар экан, мамлакат конституциясида Ўзбекистонда ОАВ эркин экани ва цензурага ўрин йўқлигини ёдга солади. Шундан сўнг муаллиф жамият онгини заҳарлаш, миллий ва маънавий қадриятларни парчалаш, халқнинг тарихий хотирасини йўқ қилиш” ва ҳоказоларга йўналтирилган ахборот ҳужуми нима эканлигини шарҳлай бошлайди.\n“Таҳлилчиларнинг тасдиқлашларича, рангли инқилоблар ғарбнинг кучли ахборот босими остида амалга ошади, - деб ёзади мақола муаллифи. – Шунинг учун Андижон воқеалари пайтида ва ундан кейин Ўзбекистонга қарши кенг кўламли ахборот ҳужуми уюштирилди. Бу ҳужумга қарши курашда журналистикамиз елкасига масъулиятли вазифа юкланди. ...Ўзбек журналистлари ўзларининг ҳар қандай ахборот ҳужумига қарши жавоб қайтара олишга тайёр эканликларини кўрсатдилар”. Масала равшан. Мукофотларни айнан мана шу “ахборот босқинчилари” ҳужумига қарши жавоб берганлар олган.\nБугунги кунда ОАВдаги деярли ҳамма материаллар, ҳатто катта бўлмаган ҳажмдаги хабарлар ҳам “ҳамма ҳақида ва ҳар доим ғамхўрлик қилишга улгурадиган” президент Ислом Каримовнинг қайсидир буйруғи ёки гапи ёдга олинган бир кириш қисми билан бошланади. Бу диёрда ҳатто эгизаклар ҳам донишманд президентнинг “оталарча ғамхўрлиги” шарофати билангина туғиладилар. Гарчи охирги пайтларда матбуотда майда амалдорлар ҳақидаги танқидий мақолалар кўзга ташланаётган бўлса-да, шуни ҳам унутмаслик керакки, улар ҳукумат тепасидагиларнинг топшириғи билан бўляпти ва уларда у ёки бу соҳада юзага келган ҳолат тўла ёритилмаяпти. Бундай топшириқдан мақсад “демократик мамлакат” қиёфасини яратишдир.\nМатбуот эркинлиги Куни муносабати билан ўтказилган танловнинг тақдирлаш маросими халқаро жамоатчилик Ўзбекистон ҳукуматини Умида Ниёзова ва Гулбаҳор Тўраеваларни ноҳақ суд қилгани учун кескин қоралаётган бир пайтда юз берди. Бу икки журналист ўз профессионал бурчларини ҳалол адо этганлари учун олти ва етти йиллик қамоқ жазосига ҳукм қилиндилар. Халқаро ҳуқуқни ҳимоя қилиш ва бошқа ижтимоий ташкилотлар босими остида Европа Иттифоқи бу ташкилотда раислик қилаётган Германия орқали Гулбаҳор Тўраева ва Умида Ниёзовалар ҳукм қилингани тўғрисида кескин баёнот бериб, Ўзбекистондан бу икки ҳуқуқ ҳимоячисининг ишини зудлик билан қайта кўриб чиқишини талаб қилди ва акс ҳолда бу мамлакатга нисбатан қўлланган санкциялар муддати чўзилишидан огоҳлантирди.\nЛўнда қилиб айтганда, чет эл оммавий ахборот воситалари билан ҳамкорлик қиладиган ҳар бир Ўзбекистон журналисти учун қамоққа олиниш хавфи бор. Ўзбекистон ҳукумати мамлакатда мана шундай қўрқитиш усуллари билан сўз ва матбуот “эркинлиги”ни ривожлантирмоқда. Бироқ, Андижон воқеаларидан кейин АҚШга кўчиб кетган журналист Галима Бухарбаева ўзининг Умида Ниёзовага қилган виртуал мурожаатида, Ўзбекистон ҳукумати “мамлакатда энг қўрқинчли, даҳшатли қатағонлар остида ҳам озодлик ва гуманизм ғоялари учун кураша оладиган мард, қобилиятли шахслар топилаверишини” ҳисобга олмаяпти, деди.\nБу байрам – халқаро матбуот эркинлиги куни гарчи арзимас пулли мукофотларсиз бўлса ҳам, моҳият эътибори билан ўшандек мард журналистларникидир.


ВАТАН ҲИМОЯСИ –МУҚАДДАС БУРЧ. — Zamaxshariy.uz\nВАТАН ҲИМОЯСИ –МУҚАДДАС БУРЧ.\nКишининг туғилганда киндик қони тўкилган ер унинг Ватани ҳисобланади. Мана шу Ватанини асраб-ардоқлаш, ҳимоя қилиш ҳар бир инсоннинг муқаддас бурчидир. Ахир доноларимиз бекорга айтишмаганку: Туғилган ердан кўнгил узилмас, Юрт қўриганнинг юрти бузилмас. Шу ватаннинг ҳимояси учун камарбаста бўлиш энг олий шараф ҳисобланади. Инсонларнинг яхшиси ўз ватанини севади,ардоқлайди ва ёмон кўзлардан асрайди.Агар ундан айро тушса маҳзун бўлади.\nРасулуллоҳ соллоллоҳу алайҳи васаллам Мадинаи мунавварага ҳижрат қилиб кетаётганларида Маккаи мукаррама томонга юзланиб: «Агар қавмим мени Маккадан чиқиб кетишга мажбур қилмаганида, ҳечам ўз ихтиёрим билан уни ташлаб кетмаган бўлар эдим»,- деган эканлар.\n«Молини, жонини, динини, аҳлини ҳимоя қилиш йўлида ҳалок бўлган киши шаҳид мақомидадир», — деганлар (Имом Абу Довуд ва Имом Термизий ривояти).\nДарҳақиқат, бундай кишига шаҳидлик мартабаси берилиши бежиз эмас. Чунки у инсон учун энг азиз бўлган нарсани ҳимоя қилишга қасд қилган. Акс ҳолда, унинг шаъни ва ғурури топталган бўлур эди. Юртда ватанни севадиган, ардоқлайдиган ва ҳимоя қиладиган мардлар бор экан шу юрт доимо юксалаверади, гуллайверади. Ҳар бир эл, ҳар бир миллат учун ўзининг туғилиб ўсган ватанидан ардоқлироқ маскан бўлмаса керак.\nРасулуллоҳ соллоллоҳу алайҳи васаллам айтадилар:\n“Кимики Аллоҳ таоло йўлида бир ёки бир кеча чегара пойласа, унга бир ой кундузи рўза тутиб, кечаси ибодат қилганлик савоби ёзилади. Кимики сарҳадни қўриқлаб турганда ҳалок бўлса, унга ҳам худди шундай ажру-савоб мукофоти бўлади ва шаҳидлик мақоми берилиб, барча фитналардан омонда бўлади”.\nВатан ҳимояси ҳақида сўз кетар экан бубк аждодларимизнинг ватан ҳимояси ва озодлиги учун жон фидо қилган Жалолиддин Мангуберди,Темур Малик ва Нажиддин Кубро дек зотларни эсламасдан ўта олмаймиз.Уларнинг кўрсатган фидокорликлари асрлар оша авлодлар ёдидан чиқмайди.\nБиз эса фарзандларимизни манашундай аждодлари йўлида тарбиялашимиз ва ватанга муҳаббат руҳини улар онгига сингдиришимиз лозим.\nПайғамбаримиз Муҳаммад соллоллоҳу алайҳи васаллам таълим берганларидек, фарзандларимизга болалигиданоқ чавандозлик, мерганлик, сувда сузиш каби машқларни пухта ўргатиб, Она-Ватанга, эл-юртга садоқат руҳида буюк аждодларимиз каби имон-эътиқодли қилиб тарбиялаш барчамизнинг энг муҳим вазифамиздир.\nPrevious Post:14 ЯНВАРЬ ЮРТИМИЗДА “ВАТАН ҲИМОЯЧИЛАРИ КУНИ”\nNext Post:ВАТАН ҲИМОЯСИ ЮРТ ТАЯНЧИ


BBC Uzbek - O'zbekiston - Паралимпиада: Ўзбекистон учун илк медал ва инглизларнинг бағрикенглиги\nСўнгги янгиланиш 1 сентябр 2012 - 14:38 GMT\nДзюдочи Шариф Халилов паралимпиада ўйинлари тарихида Ўзбекистонга илк медални олиб келган спортчи сифатида тарихга кирадиган бўлди.\nУшбу тарихий ютуқни Ўзбекистоннинг электрон оммавий ахборот воситалари қандай ёритаётгани билиш мақсадида кичик изланиш қилдим.\nШариф Хaлиловнинг тарихий ғалабаси ҳақида Ўзбекистоннинг энг йирик ахборот эгентлиги ЎзА ўз хабар лентасида ёзиб ўтган. Хабарда бир оғиз Шарифнинг ютуғи келтирилган ва асосий урғу президент Ислом Каримовнинг спортни ривожлантиришга қаратган раҳнамолиги ўз натижаларини бераётганига қаратилган.\nЭътиборли томони Ўзбекистон маданият ва спорт вазирлиги ушбу мусобақага ўз матбуот котибини юборган ва у бевосита спортчиларнинг орасидан туриб хабарларни етказмоқда.\nВазирлик вакили Шариф Халилов билан эксклюзив интервью олиб веб саҳифага жойлаганини кўриш мумкин.\nМатбуот котиби Шавкат Жалилов билан суҳбатлашган Шариф Лондонга келишидан олдин дзюдо бўйича жаҳон чемпиони ва олимпиада бронза медал совриндори Ришод Собиров белини қисиб омад тилаганини айтган.\nБироқ Ўзбекистоннинг энг йирик спорт портали бўлмиш uff.uz да ушбу тарихий ғалаба ҳақида бир оғиз ҳам гапирилмади. Ушбу сайт Ўзбекистонда спортга оид энг оммабоп сайт ҳисобланади ва бир кунда ўртача 50 мингдан кўпроқ ўқувчи ташриф буюради.\n23 ёшли Шариф Халилов бунгача ҳам қатор халқаро мусобақаларда иштирок этиб совринли ўринларни қўлга киритган.\nЖаваднинг иштироки томошаларни янада қизиқарли қилди\nКелганимдан буён ўзбек спортчилари қатнашаётган спорт турларига чипта излаш билан овора эканлигимизни олдинги суҳбатимизда айтиб ўтгандим. Аммо уринишлар натижасиз кетаяпти. Кеча 56 килограммага вазнда тош кўтариш мусобақаларига боришга муваффақ бўлдим. Афсуски ушбу тоифа бўйича ўзбекистонлик спортчилар қатнашмади.\nБоришдан олдин йўллар тирбанд бўлса, қандай етиб олар эканман деган ўй бор эди. Лондонда транспорт ҳудудларга бўлинган экан. 6 зонага бўлинган Лондонда қанча олис юрсангиз шунча қиммат тўлашга тўғри келади. Бироқ шаҳар маъмурияти ўйинлар бўлиб ўтувчи Эксел спорт мажмуасидан чиқувчи станцияни текин қилиб қўйишган.\nЛондонда илк маротаба бўлиб турган одам ҳам Экселни ҳеч қийналмасдан топиб бориши учун шаҳарнинг ҳар бир қадамига кўрсатгичлар илиб қўйилган. Масъуллар сизга мулойимлик билан қаердан чиқиб қаердан тушиш лозимлигини тушунтиришади. Ҳеч қандай қийинчилиикларсиз тош кўтариш мусобақаси бўладиган жойга етиб олдим.\nМен томоша қилишга тушган 56 килограм вазнгача спортчиларнинг орасида британиялик полвон Али Жавад ҳам бор экан. Менимча айнан Жаваднинг иштироки томошаларнинг янада жонли ва қизиқарли ўтишига сабаб бўлди. Менинг олдимдаги қаторда Али Жаваднинг яқинлари ўтиришган эди. Аёлларнинг ҳаммаси ҳижобда эди. Деярли бутун зал Али Али деб қичқирарди. Албатта британияликларнинг бошқа маданият ва дин вакилини бунчалик фаоллик билан қўллаб қувватлаши мени ҳайратлантирди.\nБироқ ушбу вазн тоифасида жаҳон, паралиимпиада ўйинларида рекод даражада тош кўтарган мисрлик Шариф Усмон ҳам бор эди.\nШариф Усмоннинг Пекиндаги ўйинларда кўрсатган рекорди 202 килони ташкил қилган, Лондонга ушбу рекордни янгилаш мақсадида келганди. Рекорд янгиланмади. 197 килони қийналмай кўтарган Усмон Шариф 205 кило тошни икки уринишда ҳам кўтара олмади. Бироқ бу унга олтин медални қўлга киритишга тўсқинлик яратмади.\nБутун зални ўзига қаратган Али 185 килони кўтарди, аммо унга иккинчи ўринни кафолатловчи 189 кило тошни кўтаргани ҳакамлар томонидан ҳисобга олинмади.\nБритан мураббийининг норозилиги ортидан ҳакамлар ҳайъати видео тасвирларни қайтадан кўриб чиқди. Али Жавадга яна бир бор тош кўтариш имкони берилди. Бироқ Жавад ушбу имкониятдан фойдалан олмади ва медаллардан қуруқ қолди.\nЛондон: Ўзбек паралимпиячиларига қандай умид тикилмоқда?\nПаралимпик ўйинларни бошлаб берган қочқин шифокорТомоша қилиш02:50


Тезлик чекланадиган бўлса, «пойга машиналари»ини нима қиламиз? » Ўзбекистон янгиликлари – Zamin.uz\n17 январь 2020, 10:34\nЭътибор берган бўлсангиз, Ўзбекистоннинг ҳар қандай нуқтасида машина тезлигини 100 км/соатдан ошириш мумкин эмас. Тезлик 50 ёки 70 дан юқори юриш мумкин бўлмаган чеклов белгиларига кўзингиз тушади. Бутун Ўзбекистон бўйича максимал тезлик 100 км/соатдан ошмайди. Ҳаттоки, аҳоли яшамайдиган чўлларда ҳам тезликни 100 дан ошириш қоида бузиш ҳисобланади.\nЭнди савол туғилади. Ўзбекистонда ўзимиз учун ишлаб чиқарилаётган машиналарнинг тезликни кўрсатувчи спидометрида 200, 220, ҳаттоки 260 км/соатгача кўрсатилган. Машиналаримиз 260 тезликкача юришга мўлжалланган. Бу — ўзимиз чиқарган қонунни бузишга шароит яратиш ҳисобланмайдими? Ёки бу ҳолатга аҳолини «подстава» қилиш орқали жарималарга тортиш усули деб қараш мумкинми?\nМутасаддилар бу эътирозга «машиналаримиз халқаро стандартларга мос равишда чиқарилган» деган навбатчи сўзлар билан ўзларини оқлашлари мумкин. Аммо ўша халқаро стандартларга жавоб берадиган йўлларимиз ҳам бўлиши керак эмасми? Шу жойига келганда эса халқаро стандартлар четга сурилиб турилади.\nҲеч бўлмаганда ҳар бир вилоятда биттагина тезлик чекланмаган трасса ёки оддий йўл бўлганида ҳам ўзимизни алдашга баҳона бўлар эди.\nИстаймизми-истамаймизми, ҳар ким ҳам машинасини имкон қадар юқори тезликда ҳайдаб кўришни яхши кўради. 200 км/соат тезликдан юқори юрадиган машинасининг қандай юришини ҳеч бўлмаганда бир бор синаб кўради. Бу албатта Ўзбекистонда мутасаддилар чиқариб қўйган йўл қоидасини бузиш ҳисобланади.\nЙўл ҳаракати қоидаларига биноан, Ўзбекистоннинг ҳеч бир жойида тезликни 100, борингки, 110 км/соат тезликдан ошириш мумкин эмас экан, унда бизнинг ҳар бир тезликни оширганимиз қоида бузилиши сифатида талқин қилинади. Демак, ҳар куни Ўзбекистондаги қонунни кунига ҳеч бўлмаганда бир марта бузиб кўрамиз. Бу эса одамзотни қонун бузилишини одатий ҳол эканлигига кўниктиришдан бошқа нарса эмас.\nЎзимиз чеклов ўрнатиб, уни яна бузишга шароит яратиб қўйишимиз ниманидир англатмаяптими? Бу эса қонунларимизга нисбатан ишончсизлик ва ҳурматсизликни кучайтиради. Ҳар қадамда, ҳар сонияда дуч келадиган қоида ҳам аслида мана шу қоида бўлади.\nЙПХ ходими ёки радарлар бор жойдагина айнан «тезлик» қоидасига амал қиламиз. Бошқа жойда эса ушбу қоидани бемалол бузаверсак бўлади, деган тушунча қонимизгача сингиб бўлган.\nЯқинда ўқиган маълумотимизга кўра, Ўзбекистон шаҳарлари ва аҳоли пунктларида шу йилнинг охиригача транспорт ҳаракатининг рухсат берилган энг юқори тезлиги 70 дан 60 км/соатгача пасайтирилиши мумкин экан. Бу яхши қарор, албатта. Автоҳалокатлар ва пиёдаларнинг ўлими камайишига хизмат қилади. Аммо ҳайдовчилар тезликни ошириб хумордан чиқадиган жой ҳам бўлиши зарур. Агар биз қонунга тўлиқ амал қиладиган бўлсак, машинамизнинг спидометридаги тезликни синаб кўриш учун хорижга чиқиб келишимизга тўғри келади.\nОдамлар орзусидаги тезюрар машиналарни чиқариб қўйиб, ҳақиқий ҳаётда тезликни чеклаб қўйиш — қоида бузилишлари ва жарималарни кўпайтиришдан бошқасига хизмат қилмайди.\nЯнгиликлар » Авто » Тезлик чекланадиган бўлса, «пойга машиналари»ини нима қиламиз?\n09:10 “Ўзбектелеком” интернет тезлигини ошириш усулларини маълум қилди\n08:02 Австрияда электромобилларга трассаларда тезликни оширишга рухсат берилди\n17:26 Шаҳарларда энг юқори тезлик 60 км/соат қилиб белгиланиши мумкин\n20:50 ИИББ бошлиғи: "Тезликни чеклаш бўйича халқаро тажрибани ўрганиб чиқдик"


Абдуқаҳҳор ҲАСАНОВ: “Халқимга нафим тегса, дейман”\nОрамизда тиниб-тинчимайдиган, қачон қараманг, биронта янгилик яратиш ёхуд бошқаларга наф келтирадиган ишнинг бошини тутиш ишқида елиб-югурадиган инсонлар талайгина. Улар ҳақида гап кетганда, бир сўз билан “омилкор” дейишади. Баъзилар эса “фалончи зап ишнинг кўзини биладида, қандини урсин” деб чин дилдан қувонади. Уларга ҳасад қиладиганлар ҳам топилади, албатта. Нима бўлганда ҳам айнан ана шундай ишбилармон ҳамюртларнинг саъй-ҳаракатлари туфайли янги иш ўринлари очиляпти, киши кўзини қувонтирадиган муҳташам иморатлар қад кўтаряпти.\nСайрам тумани, Қорабулоқ қишлоғида амалга оширилаётган эзгу ишлар ҳақида гап кетганда, сўзсиз, биринчи галда, Сайрам туман маслаҳатининг депутати, тадбиркор, меценат Абдуқаҳҳор Ҳасановнинг номи тилга олинади. Бу бежиз эмас. Чунки, бу сахий инсон тадбиркор сифатида янги бозорлар очиб, кўплаб ҳамюртларимизни иш билан таъминлаётган бўлса, депутат сифатида бюджетдан тегишли маблағ ажратилишига эришиш эвазига янги таълим муассасалари барпо этилмоқда, кўчалар асфальтланиб, йўлакчалар қурилмоқда.\nБундай ишлар, ёки айтайлик, давлат маблағидан ўринли фойдаланиш ҳамма халқ ноибиининг қўлидан келавермайди. Депутат А. Ҳасанов билан кундаликдаги вазифалар, келгуси режалар хусусида суҳбатлашиш имконияти туғилиб қолди.\n– Абдуқаҳҳор Матлаб ўғли, сиз бир неча чақириқдан бери туман маслаҳати депутатисиз. Шу муддат мобайнида сайловчиларингизга берган ваъдаларингизнинг устидан чиқдингизми ёки ҳали ҳал этилиши зарур муаммолар борми?\n– Ўринли савол бердингиз. Дарҳақиқат, ҳар бир депутат номзодини кўрсатаётганида ўзига ишонч билдирган ҳамюртлари олдида сўз беради. Мабодо, ваъдасининг устидан чиқмаса, у ҳолда келгуси чақириқда унга ҳеч ким овоз бермайди. Сайлов чоғида менга ҳам шундай талабномалар беришган. Буларга биринчи галда, йўлларни созлаш, сув қувурларини тортиш, симёғочлар ўрнатиш каби масалалар киради.\nШу ўринда, гарчи мақтанишга йўйсангиз ҳам айтиб ўтай, мен депутат бўлмаган чоғимда ҳам ҳамқишлоқларимдан ёрдамимни аямаганман. Халқимизда депутатни бежиз “халқ хизматкори” дейишмайди. Шундай бўлгач, биринчи галда сайловчиларимга берган сўзимнинг устидан чиқишга ҳаракат қилдим. Қишлоқда яшагандан кейин, деҳқонга, албатта, экин суви керак. “Ишчи” даҳасига экин суви Оқсувкентдан етиб келгунича ярмидан кўпи исроф бўлади. Шунинг учун Янги каналнинг 21 чақиримини бетонлаш мақсадида республика экология департаментидан бир миллиард тенге ажратилишига эришдим.\nБу иш осонликча битмади. Қанча-қанча ҳаракатлардан кейин ариққа бетон ётқизилди. Энди қаранг, қишлоқда туғилиш кўп, йилдан йилга ўғил-қизлар сони ортиб бормоқда. Демак, ёшлар билимли бўлиши учун замонавий мактаблар зарур. Шу ҳудуддан сайланган депутатлар билан ҳамкорликда кейинги беш-олти йил ичида қарийб барча таълим муассасалари янги биноларга кўчиб ўтди. Депутатдан янги мактабга лойиҳа-смета ҳужжатларини тайёрлашдан тортиб, тўлиқ битгунга қадар барча хизматларга бош-қош бўлиш талаб этилади. Агар, кузатган бўлсангиз, 30та кўча республика бюджети ҳисобидан тўлиқ асфальтланди. Баъзи тирбанд чорраҳаларга светофор ўрнатиш, "Далабозор" кўчасини ободонлаштириш сингари ишлар ҳам ўтган давр мобайнида амалга оширилди. Яна бир қанча режалар борки, бу хусусда вақти-соати билан айтилади.\n– Депутат сифатида амалга ошираётган хизматларингиз аслида бундан ҳам кўп. Энди тадбиркорлик фаолиятингизга қайтсак. Икки йил муқаддам қишлоқ аҳолисининг вилоят прокурори билан бўлган учрашувида сизга қарашли мол бозорини янги жойга кўчириш хусусида гап кетганди.\n– Дарҳақиқат, ҳозир ишлаб турган мол бозори аҳоли зич яшайдиган манзилда жойлашгани сабабли, шунингдек, турли юқумли касалликлар тарқалишининг олдини олиш мақсадида қишлоқ чеккасида янгидан замонавий бозор қурилмоқда. Маҳаллий ҳокимлик билан тузилган меморандумга кўра, янги бозор белгиланган муддатда ишга туширилади. Бу ерда чорва моллари наслига, турига кўра, алоҳида-алоҳида жойлаштирилади. Қисқаси, у ҳозирги бозордан ўн чандон яхшироқ, барча қулайликларга эга бўлади. Шунингдек, мол гўштини қайта ишлайдиган цех, 300 ўринли болалар боғчасини ҳам очганман. Улар ишлаб турибди. Келгусида яна янги иш жойларини барпо этиш, ҳамқишлоқларимга иложи борича қулайлик яратиш устида бош қотиряпман. Халқимга озми-кўпми, нафим тегса, кўпчиликнинг дуосини олсам, дейман.\n– Яқинда “Кўҳна ва навқирон Қорабулоқ” китоби қўлимга тушиб қолди. Қўлланмага керакли ноёб манбаларни топишда ёрдамингиз тегибди...\n– Аслида, қишлоғимиз тарихи жуда кўҳна. Кўпдан буён Қорабулоқнинг ўтмиши, ушбу заминда яшаб ўтган инсонлар ҳақида китоб чоп этишни режалаштириб юрган эдик. Мана, ниҳоят, иш амалга ошди. Дарҳақиқат, китобга керакли ноёб маълумотларни архивлардан, халқ душмани сифатида отишга ҳукм қилинган ва кейинчалик тўлиқ оқланган ҳамқишлоқларимиз ҳақидаги даракларни махсус хизмат идорасидан олишда ёрдамим теккани рост. Яна китобнинг дунё юзини кўришида ҳам озми-кўпми хизматларим бор.\nДемоқчиманки, биз биргаликда меҳнаткаш халқимизнинг ўтмиши ва бугунидан ҳикоя қилувчи жуда ноёб китоб яратдик. Бундай савобли ва эзгу ишда иштирок этганимдан бениҳоя хурсандман. Ўйлайманки, бу рисола ёшларимиз учун ота-боболари ўтмишидан сўзловчи қимматли қўлланма сифатида қадрлидир.\n– Абдуқаҳҳор, юқорида тилга олинган савобли ва хайрли ишларда, қолаверса, халқ хизматида ҳеч қачон хориманг!\nP.S. А. Ҳасанов куни кеча "Вилоятга кўрсатган хизматлари учун" медали билан тақдирланди. Юксак мукофот муборак!\nИ. КАРИМОВ, 2017-12-14, 10:04 185


«Ушбу эпидемик мавсумда иккинчи марта касалланиш эҳтимоли йўқ» — Нурмат Отабеков – Газета.uz\nДавлат бош санитария инспектори Нурмат Отабеков ушбу эпидемик мавсумда иккинчи марта касалланиш эҳтимоли йўқлигини маълум қилди. Антитаначалар титри кам бўлса ҳам, улар касаллик билан кураша олади, деди у. Бироқ уларнинг қанча вақт организмни ҳимоя қила олиши ҳозирча номаълум.\n29 сентябрь 2020, 23:02 Коронавирус\nЎзбекистон давлат бош санитария инспектори Нурмат Отабеков Соғлиқни сақлаш вазирлиги матбуот хизматига берган интервьюсида COVID-19 билан иккинчи марта касалланиш мумкинми, деган саволга жавоб берди.\nУнинг сўзларига кўра, баъзи бир давлатларда ушбу касаллик билан қайтадан касалланиш эҳтимоли борлиги, ҳатто иккинчи марта касалланган беморлар қайд этилганлиги ҳақида маълумотлар учраб турибди.\n«Лекин бугунги кунда аниқ айтишимиз мумкинки, касалликнинг ўнинчи кунидан бошлаб беморда COVID-19га қарши мукаммал иммун тизими шакллана бошлайди. Ўз тасдиғини топган яна бир жиҳат шуки, касалликни оғирроқ бошдан кечирган инсонда шаклланган иммун тизими анча мустаҳкамроқ бўлади», — деди Нурмат Отабеков.\nУ дунёда COVID-19 ёппасига қайтадан ҳаммада қайд этилиши тўғрисида биронта ҳам асосланган илмий маълумот йўқлигини таъкидлади.\n«COVID-19 янги касаллик бўлиб, уни тўлиқ ўрганиш бўйича изланишлар ҳали охирига етганича йўқ. Аммо касалликни бошдан ўтказган одамда уни ушбу касалликдан кейинчалик ҳам ҳимоя қилишга қодир иммунитет шакллананиши тўғрисидаги асосли маълумотлар кишини қувонтиради», — деди у.\n«Агар шу касалликнинг мутацияга учраган вируси билан ёки айнан COVID-19 билан узоқ муддатдан кейин яна рўбарў келадиган бўлсак ҳам, бизнинг иммун тизимимиз хотирасида ушбу касалликка антитаначалар ишлаб чиқарганлигимиз ҳақида ахборот мавжуд бўлади», — дея таъкидлади давлат бош санитария инспектори.\n«Ушбу антитаначалар касаллик билан кураша олади. Демак, одамда COVID-19 иккинчи марта ҳатто қайд этилса ҳам, у жуда енгил кечиши мумкин. Яъни иммун тизими хотирасида антитаначалар ишлаб чиқарилгани ҳақида ахборотнинг борлиги касалликдан тезда соғайиб кетиш эҳтимолини юзага келтиради», — деди Нурмат Отабеков.\n«Одам хотирасидан кўп нарса чиқиб кетиши мумкин, лекин иммун тизими хотирасидан ҳеч қачон ҳеч нарса чиқиб кетмайди. Ҳатто касалликдан кейин хосил бўлган антитаначалар титри кам бўлса ҳам, улар касаллик билан кураша олади», — дея қўшимча қилди у.\nНурмат Отабеков аҳоли орасидаги суҳбатлар давомида икки марта COVID-19 билан касалланганлигини таъкидлаётган одамлар учраётганини маълум қилди. Унинг фикрича, агар шу каби ҳолатлар лабораторияда COVID-19 вируси борлиги тасдиқланган тақдирда ҳам, бунга битта касаллик билан иккинчи марта касалланди деган фикр билан қараш керак эмас. Буни касаллик юқтириб олган организм ундан тўлиқ тузалиб улгурмаган ёки лаборатория текширувларида тест системалар билан боғлиқ муаммолар бўлиши эҳтимоли билан изоҳлаш мумкин.\n«COVID-19 бир одамда узоқ муддат сақланиб қолиш эҳтимоли йўқ эмаслигини ҳам унутмаслигимиз лозим. Айтайлик, бемор даво курсини қабул қилиб бўлгач, таҳлил ўтказилганида манфий натижа қайд этилган ва у ўзини соғайган деб ҳисоблаган. Аслида эса тузалмаган. Кейинчалик мусбат натижа қайд этилиши беморда қайтадан касалландим, деган фикрни шакллантирилишига асос бўлиши мумкин», — деди у.\nШунингдек, COVID-19ни иккинчи марта юқтириб олиш ҳолатига тўлиқ ишониш учун геном даражасида таққослаш ўтказиш керак бўлади. «Яъни қуйидаги саволга жавоб топишимиз лозим: беморда касалликни яна айнан ўша вирус чақирдими ёки бошқа бир вирусми? Биринчи ва иккинчи ҳолатда геном (ирсият) даражасида солиштириш ўтказиш орқалигина бемор COVID-19 ни қайтадан юқтириб олди, деган фикрга келишимиз мумкин».\n«COVID-19 билан рўбарў келганимизга қарийб бир йил бўлаяпти, у тўғрисида кузатувлар ҳали жуда кам. Балки бир муддат ўтгандан сўнг аниқ хулосалар айтишимиз мумкин бўлар. Ёки вақт ўтиши билан иммун тизими кўрсаткичларида ҳам бирмунча пасайиш, сусайиш каби аломатлар кузатилиши мумкин. Балки биз COVID-19 штами билан чақирилган касалликдан кейин тўлиқ турғун иммунитет шакллантирармиз, балки бу йўналишда эмлаш тадбирлари ёрдам берар. Ҳозирча кузатувлар муддати жуда кам. Ҳали ҳосил бўлган иммун тизими неча йилгача давом этиши бўйича аниқ башоратлар қилиш қийин. Лекин шу эпидемик мавсумда бир марта касалланган одам иккинчи марта касалланиш эҳтимоли йўқ», — деди Нурмат Отабеков.\nАввалроқ Жаҳон соғлиқни сақлаш ташкилоти вакили Маргарет Харрис Гонконгда COVID-19 вирусини қайта юқтириш ҳолатини изоҳлар экан, коронавирус билан иккинчи марта юқиш эҳтимоли жуда камлигини айтган эди.


Тошкентда яна ҳуқуқбонлар пикети бузилди - 31 Марта 2008 - Ҳимоячи\nЧоршанба, 22.09.2021, 20:41\nГлавная » 2008 » Март » 31 » Тошкентда яна ҳуқуқбонлар пикети бузилди\nТошкентда яна ҳуқуқбонлар пикети бузилди\nПикет иштирокчисига ҳужум\nUznews – Саккиз ҳуқуқ ҳимоячиси ҳукуматга Конституцияни бузганлиги ва 2005 йилги Андижон қирғинини эслатгани учун Тошкентдаги Мирзо Улуғбек туман ИИБда ўз судини кутиб ўтирибди.\nБугун яна учинчи марта Ўзбекистон Бош прокуратураси биноси олдида ҳуқуқ ҳимоячилари ўтказган пикет бузилди, улар мана уч ойдирки ҳафтанинг пайшанба кунлари шундай норозилик акциялари ўтказиб келишаётган эди.\nАгар олдин икки марта ҳукумат пикетчиларга қарши лўлиларни ташлаган бўлса, бу гал олти нафар аёллардан иборат гуруҳни ишга солди. Лўлилар билан бўлгани каби, ҳуқуқбонларга қарши бозорчи аёлларни йўллаш янги усул эмас. Балки, улар қандайдир манфаат юзасидан бу каби ўрин алмашишга рози бўлишгандир.\nОдатда бу аёллар калтак билан одамга ташланар экан, уни ҳақоратлаш ва калтаклашни бошлашади.Бу гал ҳам шундай бўлди: аёллар ҳуқуқбонларга муштлари билан ташланишди, уларни плакатларини йиртиб ташлашди, икки нафари - Игнатенко ва Фозиловга тан жароҳати етказишди.\nМушташиш жойига тезда автобус етиб келди, унга барча пикет иштирокчиларини судраб тиқиб, уларни Мирзо\nУлуғбек туман ИИБга олиб боришди. Провакатор аёллар эса бу вақтда жуфтакни ростлашганди.\nАйни пайтда пикет иштирокчилари ИИБда сақланмоқда. Милиционерлар жароҳатланган икки ҳуқуқбон учун тез ёрдам чақиришни рад этишмоқда.\n"Ўзбекистон ҳуқуқ ҳимоячилари Альянси" фаоли Елена Урлаеванинг айтишича, яқин вақтда уларни жиноят ишлари бўйича Мирзо Улуғбек туман судига "жамоат тартибини бузганлик" айби билан суд қилиш учун олиб боришади, эҳтимол бугун ҳеч ким уйига қайтмаслиги мумкин.\nҲуқуқ ҳимоячиси Ахтам Шаймардановнинг фикрича, ҳукуматнинг пикетчиларга нисбатан муносабати ёмонлашишининг икки асосий сабаби бор. Биринчидан, агар бундан уч ой олдин пикетга кам сонли шаҳарлик кишилар чиқишган бўлса, энди эса унда кўплаб кишилар иштирок этишмоқда, чунки, пайшанба кунлари кўплаб вилоятлардан махсус пикет учун жуда кўп одамлар етиб келмоқда.\nДарвоқе, фуқаролар анча далиллашиб қолишди, айни пайтда Тошкентда, нафақат Бош прокуратура олдида, балки бошқа жойларда ҳам пикетлар бўлиб ўтмоқда. Балки бу каби дадиллик ҳукуматни жиддий ташвишга солган кўринади.\nИккинчидан, ҳуқуқ ҳимоячилари журъат билан ўзларини икки талаблари - Ўзбекистондаги барча сиёсий маҳбусларни озодликка чиқариш ва Марказий Сайлов Комиссиясини бир одам кетма- кетига уч марта президент бўла олмаслиги тўғрисидаги Конституциянинг 90 моддасини бузганлиги учун жавобгарликка тортишни талаб қилишдан чарчашмаяпти.\n"Ҳукумат мамлакат Конституциясининг жуда юқори даражада бузилганини тезроқ унутишни истамоқда, -дейди Шаймарданов. -Биз эса доимо бу ҳақда эслатиб турибмиз".\nУнинг сўзларига кўра, ҳукумат яна Андижонда 2005 йилда булган тинч намойишни ўққа тутилганини ҳам унутишни истайди, айнан бугун - Европа Иттифоқининг Ўзбекистонга нисбатан қабул қилган санкциялари қайта кўриб чиқилиши олдидан. Бироқ, бу қонли қирғин ҳақида ҳуқуқ ҳимоячилари ҳукуматга эслатиб туришга қарор қилишган.\nБугун "Альянс" фаолларидан бири Абдулла Тожибой ўғли 2005 йилнинг 13 май куни қуролсиз андижонликларни отишни рад этгани учун узоқ йилга озодликдан маҳрум этилган 17 милиционерни озодликка чиқаришни талаб қилиб чиққанди


Варвара Караулованинг отаси қизини ҳимоя қилиб чиқди\n16:45 / 10.11.2015\nБир муддат илгари ИШИД таркибига қўшилиш мақсадида Сурияга йўл олиб, Чеченистонда қўлга тушган россиялик қиз, Москва Давлат университети талабаси Варвара Караулованинг отаси Павел қизини бундай ишга ундаган асосий сабаб муҳаббат эканлигини айтди.\n“Варянинг айби шундаки, у севиб қолган, мактаб ва спорт билан доимий банд бўлгани боис тескари жинс вакиллари билан етарли даражада алоқа қилмаган”, - деди у қизининг иши кўриб чиқилаётган Москва шаҳар суди йиғилишида.\nУнинг таъкидлашича, қиз ёлловчи билан танишиб қолиб, унга кўнгил қўйган. Бундан фойдаланган экстремист Карауловани Сурияга чорлаган.\n“Гап уруш ҳақида эмас, қизим кўнгил қўйган, унга уйланмоқчи бўлган эркак ҳақида кетмоқда, - деди Павел Караулов. – Аммо биринчи учрашувимизда у қайтиб келиб, ўқишни давом эттиришни исташини айтган эди”.


ИЛМ-МАЪРИФАТ - Ўзбекистон овози газетаси\nҒанишер РАҲИМОВ, Ўзбекистон давлат жаҳон тиллари университети ректори:\n— Илм-маърифатли ҳар бир инсонда ватанпарварлик туйғуси мустаҳкам бўлади. Тарихда ҳам бугун ҳам бунга кўплаб мисоллар бор. Илм инсонга беқиёс куч-қувват, ҳисобсиз имкониятлар тақдим этади. Мамлакатни юксалтиришнинг бирдан-бир йўли ҳам илм-фандир.\nПрезидентимиз Шавкат Мирзиёев парламентга Мурожаатномасида илм-фан ва олий таълим йўналишида ҳал этилиши зарур бўлган бир қатор масалаларни алоҳида таъкидлади.\nМурожаатномани эътибор билан тинглар эканман олий таълим соҳасида ҳам муаммолар борлигини англадим. Айниқса, мактаб битирувчиларини олий таълим билан қамраб олиш даражаси кейинги уч йилда оширилганига қарамасдан ҳали ҳам жуда кўп соҳаларда кадрлар етишмовчилиги юз бермоқда. Ушбу ҳолатни бартараф этиш мақсадида 2020 йилда қабул квотаси камида 25 фоизга келгусида 50-60 фоизга етказилиши, давлат грантларининг 2 баробарга оширилиши халқимиз, айниқса ёшларимиз томонидан жуда кўтаринкилик, хурсандчилик билан кутиб олинди.\nЁшларимиз жуда ўқишни хоҳлайди. Ота-она борки болам олий ўқув юртига кирса, шифокор, ўқитувчи, ҳуқуқшунос... бўлса, деб орзу қилади. Мазкур ўринли талаб ва истаклар, инобатга олиниб, мамлакатимиз раҳбари томонидан, ёшларни билим олиши учун жуда катта шароитлар яратиб берилди. Сиртқи ва кечки таълим йўналишлари тикланди. Қабул жараёнларида тўлиқ адолат ўрнатилди. Бу борадаги ишлар бугунги кунда ҳам давом эттирилмоқда.\nМурожаатномада таъкидланганидек қизларимиз учун алоҳида грантлар ажратилади. Ота-она ўқимишли бўлса, бундай оилада дунёга келган фарзанд ҳам илм олишга интилади. Айниқса она маърифатли бўлса унинг болаларида ҳам ўқиш истаги, кучли бўлади. Демак қизларимиз учун яратилаётган шароитлар эртага маърифатли оналар сафи ортишига ва ўз навбатида ўқимишли болалар кўпайишига хизмат қилади.\nАмерика тарихида муҳим ўрин тутган Президент Жон Адамсь: «Инсонни инсон қиладиган, золимликдан асрайдиган ягона куч илм-маърифатдир», деган эди. Демак илм-маърифат билан биз ёшларимизни турли жиноятлардан, бало-қазолардан, иллатлардан асраб қоламиз. Бугун жамият томонидан ёшларга кўрсатилган йўл уларни келажакка олиб чиқади. Бу борадаги масъулият бизнинг зиммамизда. Уинстон Черчилль айтганидек: «Келажак онгга ҳукмронлик қилганларникидир».\nПрезидентимиз томонидан олий таълим тизимида олиб борилаётган ислоҳотлар замирида ҳам мана шу ҳақиқат мужассамлашган. Шуни унутмаслигимиз керакки, илм-маърифатни юксалиши учун энг аввало ватанпарвар ва фидойи бўлишимиз керак...


Маккада Ўзбекистондан касаллик кўтарилишини сўраб, дуо қилинди (видео) - Zamin.uz\nЎзбекистон / Дунё\nЭслатиб ўтамиз, Ўзбекистонда COVID-19 билан беморланганлик бўйича илк ҳолат 14 март куни Франциядан қайтиб келган тошкентлик аёлда аниқланган эди. Мамлакатда шу вақтга қадар беморларнинг 25 нафари соғайди, иккитаси вафот этди. Айни вақтда коронавирус инфекцияси аниқланган шахслар сони 263 нафарга етган.\nСанитария-эпидемиология назорати давлат инспекцияси бошлиғи Нурмат Атабеков коронавирусга чалинган беморларнинг 4 нафари оғир аҳволда эканлигини айтган. “Замин” янгиликларини “Telegram”да кузатиб боринг\nКоронавирус: Италия қурбонлар сони бўйича Хитойга яқинлашди


Шаҳар бедарвоза бўлмаганидек, ер ҳам эгасиз...\n02.03.2020 19:52 0 3376\nИжтимоий тармоқларда кун-кунаро бонг урилади: фалон жойда фалончининг уйни бузилмоқда! Кафтдай мантга видеолавҳа илова қилинади: уларнинг аксариятида аёлларнинг йиғиси, болаларнинг чирқиллагани, эркак кишининг бақир-чақиргани акс этади...\nЛавҳалардан сесканиб тушасиз. Қолдирилаётган изоҳлардан кўнгил ағдарилади. Воқеликни чуққурроқ ўргансангиз ўша уйлар ноқонуний, ўзбошимчалик билан тиклангани, уни бузиш тўғрисида суд қарори чиққан бўлади.\nКелинг, дўппини бир чеккага қўйиб ўйлайлик: қонуний асоссиз бировнинг иморатини бузишга кимнинг кўзи учиб турибди бугун? Серғалва-ю серғурбат бундай юмушга кимнинг бош қўшгиси келади, дейсиз?! Зеро, эндиликда одамлар анойи эмас, ҳаққини индамай бировга бериб қўймайди. Айниқса, уй-жой масаласида!\nОдамларни уй-жойли қилишга бўлган давлат миқёсида амалга оширилаётган ишларни ҳамма кўриб-билиб турибди. Кейинги уч йил мобайнида бу борада озмунча иш қилиндими? Озмунча ишлар қилинмаяптими?\nМинг-минглаб янги уй-жойлар барпо этилиб, имтиёзли нарх ва шартлар асосида муҳтож фуқароларга берилаётгани барчага аён. Бу борадаги ишлар тўхтаб қолгани йўқ, аксинча, изчил давом эттирилмоқда.\n2018 йилда давлатчилигимиз тарихида илк маротаба Президентимиз томонидан фуқаролар манфаатида бир марталик акция эълон қилиниб, қишлоқ хўжалигида фойдаланилмайдиган ер майдонида ўзбошимчалик билан қурилган иморатларга ҳам минг-минглаб фуқароларнинг эгалик ҳуқуқи белгилаб берилгани-чи? Бунда қанчалаб инсонлар кўнглига хотиржамлик инди...\nШу кунларда ижтимоий тармоқлардаги фуқароларнинг уй-жойи бузилаётганига оид айрим лавҳалар ўша имроатлар қишлоқ хўжалигида фойдаланиладиган ерларга тиклаб олингани кўринади. Бу ўзбошимчаликдан бошқа нарса эмас. Шаҳар бедарвоза бўлмаганидек, эгасиз ернинг ўзи йўқ. Ҳаммаси давлат заҳирасида ёки бирорта хўжалик юритувчи субъектга (аксарият ҳолатларда фермер хўжаликларига) вақтинча бириктириб берилган, холос.\nБузиладиган, бузилиши шарт бўлган уй-жойлар ташландиқ ёки қақроқ жойларга қурилган бўлсаям бир нави, қишлоқ хўжалигида фойдаланиладиган-ҳосилдор ерларга қурилиб, бу билан ер талон-торожлигига йўл қўйган фуқаролар билан қандай муроса қилиш мумкин? Ҳолбуки, аксарият ҳолларда маҳаллий ҳокимият муроса йўлини излаётгани ҳам бор гап. Бироқ шундаям жараён осон кечаётгани йўқ...\nБу гаплар осмондан олинмаяпти. Судлар томонидан ўзбошимчалик билан қурилган бино-иморатларни бузиш ва эгаллаб олинган ер майдонларини қайтариш ҳақидаги озмунча ишлар кўрилаётгани йўқ. Жорий йилнинг ўтган икки ойида 830 та ана шу тоифадаги кўрилган ишларнинг 720 тасида даъво қаноатлантирилди. Мазкур рақамлар ўзбошимчалик билан ер майдонларини эгаллаб олиш ҳолатлари мамлакат миқёсида оз эмаслиги, талон-торож қилинган ер майдонларнинг умумий ҳисоби катта-катта майдонларни, юзлаб гектарларни ташкил этишини кўрсатмоқда.\nЕр майдони, хусусан, қишлоқ хўжалигида фойдаланадиган ерлар «устида савдо қилиб», шартта пул санаб сотиб олинадиган мулк эмас.\nИморат қуришдан олдин албатта тегишли тартибда рухсат олиш, шу ер майдонида иморат қуриш ҳуқуқини қўлга киритиш лозим (Ер участкасини олиш, иморат барпо этиш тартиб-тамойиллари амалдаги Ўзбекистон Республикасининг Ер кодексида ўз аксини топган).\nВаҳоланки, амалдаги қонунчилик талабини билмаслик — қонунни бузган фуқарога бирон-бир имтиёз келтириб чиқармайди.\nШунингдек, ноқонуний равишда қишлоқ хўжалигида фойдаланиладиган ер майдонида қурилган иморатларга мулк ҳуқуқини белгилашга қонунчилик йўл қўймайди.\nҚишлоқ хўжалигида фойдаланиладиган ҳосилдор ерларнинг талон-торож қилинишига ўзига ер вақтинча ижарага берилган айрим фермерлар ёки айрим маҳаллий мутасаддилар сабаб бўлган ҳолатлар ҳам мавжуд бўлиб, бу амалдаги ер қонунчилиги талабини кўр-кўрона бузиш ҳам нафс оворагарчилигидан иборат ачинарли ҳолатдир.\nЮқорида 830та даъво-аризанинг 720таси қаноатлантирилганини айтдик. Суд қароридан барча бирдек мамнун бўлмаслиги аён ҳақиқат. Чунки, ҳамма ўзини ҳақ деб ҳисоблайди. Ким суд қароридан норози бўлса, эътирозларини белгиланган тартибда шикоят қилиш билан ифодалашида муаммо йўқ. Илло, суд қарорига норозилик сифатида омма эътиборини жалб қиладиган турли ҳаракатлар содир этиш билан масалани ўз фойдасига ҳал этишга уринишни ҳеч нима билан оқлаб бўлмайди.\nАйрим ҳолатларда оилавий аҳволини ҳисобга олган ҳолда жойдаги мутасаддилар томонидан бошқа жойдан уй ёки ер майдони ажратиш таклифни рад этилаётгани ҳам ўта ўринсиздир. Буни ўз манфаатини амалдаги қонунлар ва бошқалар манфаатидан устун қўйиш деб тушуниш мумкин. Ана шу фуқароларимиз тарозининг бир палласида ўзининг ноқонуний ҳаракати ва шахсий манфаати, тарозининг иккинчи палласида эса бутун элнинг манфаати турганларини тушунишлари лозим.\nЁддан чиқармайлик: Асосий Қонунимиз — Ўзбекистон Республикаси Конституциясининг 55-моддасига кўра: «Ер, ер ости бойликлари, сув, ўсимликлар ва ҳайвонот дунёси ҳамда бошқа табиий заҳиралар умуммиллий бойликдир, улардан оқилона фойдаланиш зарур ва улар давлат муҳофазасидадир».\nҚишлоқ хўжалигида фойдаланиладиган ерларнинг ўзбошимчалик билан эгалланиши – жамиятимиз аъзолари, ёшу-қари барчанинг манфаатига зид – ноқонуний ҳаракат бўлиб, барчамизнинг еб-ичишимиз, кийинишимиз шу ер орқасидан экани, шунингдек экин экиб ҳосил олиш мумкин бўлган ерларда келажак авлоднинг ҳам ҳаққи борлиги, уни авайлаб асрашга барчамиз бирдай бурчли эканлигимизни унутмаслигимиз лозим.\nэр Снос Ўзбошимчалик\nҲуқуқ 30/04, 10:43\n«Буни иккиюзламачилик дейишади» – Расул Кушербаев\nҲуқуқ 29/04, 00:01\nКарантинда «снос эпидемияси»? Бош прокуратура Тошкент туманидаги ҳолатга ойдинлик киритди\nҲодиса 23/04, 15:52\nКарантинда самарқандлик фуқаронинг уйи бузилмоқда (видео)


08:30 / 03.05.2017\nМакедония парламенти биносида 2 май куни қўлбола портловчи қурилма аниқланган. Қурилма полиция томондан хавфсизлантирилган. Бу ҳақда РИА “Новости” ахборот агентлиги хабар бермоқда.\n"Парламент хавфсизлик хизмати бошлиғи Горан Ярчевски соат 17.30да полицияга 1-қават йўлагида пиликли петарда кўринишидаги қўлбола портловчи қурилма аниқланганини маълум қилган. Бу қурилма зажигалкаларни газ билан тўлдириш учун мўлжалланган катта газ баллонига маҳкамланган бўлган", дейилган хабарда.\nТаъкидланишича, портловчи қурилма аниқланганда парламент биноси ёнидаги кўчада намойиш ўтаётган бўлган ва полиция кордони қўйилган. Македония ички ишлар вазирлигида ҳозирча бу ахборотга ҳеч қандай изоҳ берилмаган.\nЭслатиб ўтамиз, 27 апрелда Македонияда парламент спикери этиб этник албан Талъат Хафарий сайлангандан кейин бундан норози бўлганлар парламент биносига бостириб кириб, мухолифат етакчиси Зоран Заевни ва яна бир неча депутатни дўппослашган.\nпарламент Македония портловчи қурилма


Афсонавий Икер Касильяс фаолиятини якунлашини эълон қилди / Olamsport.com\n04 авг 19:14\nАфсонавий Икер Касильяс фаолиятини якунлашини эълон қилди\nТеглар : ФутболИкер Касильяс\n«Реал» ва «Порту» клубларининг собиқ посбони Икер Касильяс твиттер орқали 39 ёшида профессионал фаолиятини якунлаганини эълон қилди.\nКасильяснинг футболдан кетиши қишдаёқ айтилганди. 2019 йил май ойида у юрак хуружини бошдан кечирганди. Кейинроқ Икер Испания футбол Федерация президенти бўлиш учун ўз номзодини илгари сурди, бироқ кейинроқ уни қайтариб олди. Сўнгги маълумотларга кўра, у «Реал»га қайтади ва президент маслаҳатчиси бўлади.\nКасильяс «Реал» клуби тарбияланувчиси ҳисобланади. У 1998-2015 йилларда мадридликлар сафида тўп тепди. «Қироллик клуби» билан бирга 18та соврин қўлга киритди. Улар орасида 5та Испания чемпионлиги, иккита мамлакат кубоги ва учта Европа чемпионлар лигаси соврини бор. «Порту» билан икки бор Португалия чемпиони бўлди, мамлакат Кубоги ва Суперкубогини қўлга киритди.\nИспания терма жамоаси сафида Касильяс 2000-2016 йилларда ўйнади. Терма жамоа билан бирга икки бор Европа ва бир бор Жаҳон чемпиони бўлди.\nМанба : twitter.com/IkerCasillas\nФутболчи "Арсенал"дан ўзини бошқа клубга қўйиб юборишни сўради 0


Клаудио Раньери: «Лестер» АПЛнинг рок-н-ролл жамоаси, мен ҳали бундайини кўрмагандим » Скачать музыку бесплатно новинки музыки 2016-2017\nКлаудио Раньери: «Лестер» АПЛнинг рок-н-ролл жамоаси, мен ҳали бундайини кўрмагандим\nКомментариев: 0 Просмотров: 249 Дата: 18-02-2016, 15:14 Англиянинг «Лестер» клуби бош мураббийи Клаудио Раньери жамоасининг ўйини ва ички муҳит борасида ўз фикрларини билдириб ўтди. «Мен бу ерга келганимда: «Йигитлар, эшитинглар, биз энг кучли футболчилар эмасмиз, аммо биз ҳам худди рақиб жамоаларига ўхшаган 11 инсонмиз. Биз уларнинг ким эканига эътибор беришимиз керак эмас. Шунчаки ютамизми ёки йўқ, биз нимага қодир эканимизни кўрсатишимиз керак», деб айтганман. Ҳа, биз рок-н-ролл жамоасимиз. Сиз шунақа аташингиз мумкин. Агар ҳақиқатни гапирадиган бўлсак, бизда ҳамма бир-бирига ёрдам берадиган жуда мустаҳкам жамоа бор. Мен ҳаётим давомида ҳеч қачон бундайини кўрмаганман. Мақсадимиз АПЛда ўз ўрнимизни сақлаб қолиш эди. Биз буни уддаладик. Энди эса қандайдир ақлбовар қилмас натижа учун курашиб кўрамиз. Бу йигитлар мени умуман ғазаблантиришмайди. Мен нимадир ўхшамаётган бўлса, уларни қандай руҳлантиришни яхши биламан. Мен ҳар доим уларга сўзсиз ишониб келганман. Агар қачондир асабийлашадиган бўлсам, унда Рим шевасида гапиришни бошлайман. Беш йил олдин Варди ҳаваскорлар даражасида футбол ўйнаб юрганида уни ҳеч ким танимасди. Кейин эса у чемпионшипда 16 гол уришга муваффақ бўлди. АПЛдаги биринчи мавсумида эса у олтита гол уришни уддалади. Жейми – рақибни биринчи бўлиб прессинг қиладиган футболчи. У жамоадаги шериклари учун намуна. У ғалабаларимиздан кейин ўртоқлари билан ўтириб, ичишадими-йўқми буни билмайман. Бу мени хавотирга солмайди. У ҳозирча жуда яхши машғулотлар олиб бормоқда. Демак у нима хоҳласа ўша ишни қилиши ортиқча муаммо туғдирмайди», – дея Раньеридан иқтибос келтиради ESPN. - деб хабар бермоқда Stadion.uz нашри.


Буxоро давлат университети менинг фикрим портали\nДиққат ! Портал тест режимида ишламоқда !\nЮлдузча (*) билан белгиланган сатрлар толдирилиши мажбурий\nҲудуд* Вилоятни танланг ... Андижон вилояти Бухоро вилояти Жиззах вилояти Қашқадарё вилояти Навоий вилояти Наманган вилояти Самарқанд вилояти Сурхондарё вилояти Сирдарё вилояти Тошкент вилояти Фарғона вилояти Хоразм вилояти Қорақалпоғистон Республикаси Тошкент шаҳри\nЖинс* Эркак Аёл\nТуғилган йилингиз* Тугилган йилингиз ...\nМурожаат мазмуни* Ариза Шикоят Таклиф\nМурожаат қисқача мазмуни*\nМурожаатингиз тезкор равишда ҳал этилишини истасангиз, ҳар бир масала бўйича алоҳида мурожаат йўллашингизни ҳамда мазкур мурожаатни лўнда, оддий ва равон тилда баён этишингизни сўраймиз!\nРасмдаги сонларни киритинг*\nОммавий оферта билан танишдим*\nҲар бир шахс бевосита ўзи ёки бошқалар билан биргаликда ваколатли давлат органларига, муассасаларига ёки халқ вакилларига таклифлар билан мурожаат қилиш ҳуқуқига эга. 18 ёшга тўлган Ўзбекистон Республикаси фуқароси, www.id.gov.uz веб-сайтида рўйхатдан ўтгандан сўнг Ўзбекистон Республикаси Олий Мажлиси, халқ депутатлари маҳаллий Кенгашларига ўз таклифларини йўллаши мумкин. Таклифнинг матни қисқа, аниқ ва равон тилда баён этилиши ҳамда 3 000 та белгидан ошмаслиги лозим. Мурожаат давлат тилида ва бошқа тилларда берилиши мумкин.\nМурожаатда электрон жамоавий мурожаат ташаббускорининг шахсий маълумотлари (фамилияси, исми, отасининг исми), яшаш жойи тўғрисидаги маълумотлар, электрон почта манзили, телефон рақами кўрсатилган бўлиши керак. Шахсий маълумотлардан модератор фақат хизмат доирасида фойдаланади ва улар мурожаат ташаббускорининг розилигисиз учинчи шахсларга берилмайди. Электрон жамоавий мурожаат “Mening fikrim” веб-портали орқали электрон жамоавий мурожаат қилиш ва уларни кўриб чиқиш тартиби тўғрисидаги Низомда белгиланган талаб ва шартларга мувофиқ бўлиши лозим. Давлат ва жамият ҳаётининг муайян соҳасини такомиллаштиришда долзарб бўлган мурожаатларнинг муаллифлари Ўзбекистон Республикаси Олий Мажлисига ёки халқ депутатлари маҳаллий Кенгашларига таклиф этилиши мумкин. Мурожаатлар тўғрисидаги қонун ҳужжатларини бузганликда айбдор бўлган шахслар, шунингдек туҳмат ва ҳақоратдан иборат мурожаат берганлик белгиланган тартибда жавобгарликка сабаб бўлади.\nТизим ҳақида фикрингиз\n© 2017 – Бухоро давлат университети "Ахборот технологиялари маркази"


Самарқанд вилоятида 2 туман ҳокими алмаштирилди\n16:44 / 09.11.2016\nХалқ депутатлари Каттақўрғон шаҳар кенгашининг навбатдан ташқари сессиясида иштирок этган вилоят ҳокими Зойир Мирзаев ташкилий масалаларни кўриб чиқди. Бу ҳақда Самарқанд вилояти ҳокимлиги сайтида хабар берилган.\n"Каттақўрғон шаҳар ҳокими Шуҳрат Раҳмонов ўз аризасига биноан вазифасидан озод этилди. Баҳодир Сайфуллаевич Саъдуллаев вилоят ҳокими тавсиясига кўра шаҳар ҳокими этиб тасдиқланди", — дейилган хабар матнида.\nБундан ташқари, халқ депутатлари Оқдарё тумани кенгашининг навбатдан ташқари сессиясида ҳам ташкилий масала кўрилган. Нурали Бердибаев ўз аризасига биноан, туман ҳокими вазифасидан озод этилган. Вилоят ҳокими тавсиясига кўра, Пирматбой Усаров Оқдарё тумани ҳокими этиб тасдиқланган.\nОқдарё тумани Каттақўрғон\nСамарқандда йўлни тозалаш ишларига жалб этилган ўқитувчи ҳалок бўлди\nКаттақўрғондаги махсус бўлим “майор”и кимларга нималарни ваъда қилди?


«Реал» Мбаппени олиш учун Бэйлни сотмоқчи\nJuly 17, 2017, 12:45 p.m. 5292\n«Реал» Гарет Бэйлни сотишга тайёр.\nSunday Express манбаси берган маълумотга кўра, ушбу уэльслик футболчи трансферидан тушган маблағ эвазига мадридликлар жамоаси «Монако»нинг 18 ёшли ҳужумчиси Килиан Мбаппени харид қилишни режалаштирган.\nБундан аввалги хабарларда, уэльслик футболчига АПЛнинг қатор клублари, шунингде, «ПСЖ»дан жиддий қизиқишлар мавжудлиги, аммо футболчининг ўзи Мадридда қолиб, франциялик ёш футболчига рақобат қилишга тайёрлиги айтилганди.\nБэйл «қаймоқранглилар» сафига 2013 йили «Тоттенҳэм»дан келиб қўшилган. Ўтган вақт ичида ушбу футболчи жамоаси билан чемпионат ва Испания Кубогида, шунингдек Чемпионлар лигасида (3 марта), УЕФВ Суперкубогида (2) ҳамда клублар ўртасидаги жаҳон чемпионатида (2) ғалаба қозонган.\n17 Май 8297\n14 Май 32941\n15 Май 28136


2014 йилнинг энг яхши ихтиролари - XABARDOR.UZ\n2014 йилнинг энг яхши ихтиролари\nТугаб бораётган йилда кўплаб ихтиролар қилинди. Уларнинг баъзилари матбуотда шов-шув кўтарди, баъзилари эътиборсиз қолди. Биз “Time” журнали талқинига кўра йилнинг энг муҳим ихтироларини санаб ўтамиз.\n1. Ҳақиқий учар скейтборд\nФото © www.ecobyt.ru\nЭртакдаги учар гиламдек парвоз қиладиган скейтборд “Келажакка қайтиб” фильмининг иккинчи қисмида ҳам ушалмас орзу сифатида кўрсатилганди. Бироқ Калифорниядаги “Hendo” фирмаси бу йил “парвоз қилувчи доска”нинг ҳақиқий прототипини ясади. Табиийки, унинг чекловлари бор.\nСкейтборд юзадан уч сантиметр тепадагина учиши мумкин, кейин бу юза ток ўтказадиган, масалан, мис ёки аллюминийдан ясалган бўлиши керак. Ҳозиргача 10 дона ана шундай скейтборд ясалди. Батарея қуввати эса атиги 15 дақиқага етади.\nЖилл ва Грег Хендерсона / © www.recode.net\n2. Ақлли космик кема\nҲеч ким бир уринишдаёқ Марсга етишни уддалай олмаган. Буни АҚШда ҳам, Россияда ҳам, Европада ҳам эплашолмади. Бироқ 24 сентябрда Ҳиндистон бунга муваффақ бўлди. Сайёралараро “Мангальян” космик станцияси қизил сайёранинг орбитасига чиққанида, бу ўзига хос технологик жасорат бўлди. Осиё давлатларидан бирортаси буни уддалай олмади. Бу кеманинг қурилиши Ҳиндистон учун 74 миллион долларга тушди. Шуни эслатиб ўтиш керакки, бу “Гравитация” фильми бюджетидан камроқ. “Мангальян”нинг бешта борт қурилмаси атмосфера таркибидаги метан даражасини ўлчаб, сайёра юзасини таҳлил қилиш имконини беради.\n3. Электр қувватини симсиз узатиш\nСимсиз интернет ва симсиз телефонларимиз бор. Шундай экан, нега маиший асбобларимиз ҳалигача розеткалардан қувват олади? Ҳа, ҳозир ҳам мобиль телефон сингари кичикроқ гаджетлар учун симсиз қувватлантирувчи асбоблар бор. Бироқ Массачусетс штатидаги “WiTricity” компанияси бу ҳақда бошқачаро фикрда. Уларнинг технологияси асбобларни 2,4 метр масофадан қувватлантириш имконини беради. Бу технологияни “Intel”, “Toyota” ва бошқа кўплаб компаниялар намойиш этишга улгуришди. Компания директори Алекс Грузеннинг айтишича, ўн йилдан сўнг хоналаримиз ўзгариши, лампа, телевизор, мусиқа марказлари сингари маиший асбоблар ягона симсиз қувват манбаидан қувватланиши мумкин.\n4. Уч ўлчамли босма\nҲар қандай объектни ясай оладиган машина. Бу худди илмий фантастикадек эшитилади, бироқ рақамли чизмаларга қараб, пластик ва бошқа материаллардан фойдаланиб, объектларни ярата оладиган уч ўлчамли босма қурилмалари ривожланиши туфайли бу фантастика шиддат билан ҳақиқатга айланмоқда.\nУч ўлчамли босма технология — корпорациялар учун ҳам, оддий фойдаланувчилар учун ҳам фойдали. Ўтган йили ўқувчилар учун принтерда чоп этилган физика дарсликлари учун машиналар модели, олимларда эса принтерда чиқарилган одам тўқималари пайдо бўлди. Самолётсозлар реактив двигателларнинг самарадорлигини ошириш учун уч ўлчамли босмадан фойдаланмоқда. Бундай принтерлар, ҳатто, конфет ва мусиқа асбобларини ҳам чоп этиши мумкин!\n5. “Ақлли” соат\n“Ақлли” соатларнинг аксарияти жуда яхши, лекин уларни ишлатишда уяли телефонларнинг тажрибасидан фойдаланишга уринилмоқда. Бундай “бирлашиш” натижаси эса кишини қувонтирмайди. “Apple” соати эса — билакдаги янги интерфейсга эга тўлақонли компьютер бўлиб, унда жисмоний тугмалар сенсор экран билан уйғунлашган. Бу соат ёрдамида фақат вақтни аниқлабгина қолмасдан, хабар жўнатиш, соғлиқдан огоҳ бўлиб туриш, тўловларни амалга ошириш мумкин ва ҳоказо.\n6. Кечага файз киритадиган кулер\nКулерлар 60 йилдан бери ҳаётни енгиллаштириб, кечаларда меҳмонларга яхна ичимликлар ва газакларни тақдим этади. Бироқ бундан қониқмаган Райан Греппер “Coolest Cooler” номли дунёдаги биринчи “ақлли кулер”ни яратди. Табиийки, унда ичимликлар ва озиқ-овқат маҳсулотлари сақланади. Бироқ унда яна коктейлларни аралаштирувчи блендер, қопқоқнинг диодли ёриткичи бўлиб, керакли ичимликни ҳатто қоронғида ҳам топиб олса бўлади. USB-порт эса телефонни қувватлантиришга имкон беради. Бундан ташқари, кулернинг катта ғилдираклари бўлиб, бир жойдан иккинчи жойга кўчириш жуда осон.\n7. Букчайганликдан халос этадиган чип\nБукчайган одамларда вақт ўтиб бел соҳасида оғриқ пайдо бўлишини билсангиз керак. “Биз букчайишни бас қилиш кераклигини унутиб қўямиз”, — дейди “Lumo BodyTech” компанияси вакили Моника Перкаш. Бу компанияда “эслатувчи” махсус чип яратишди.\nБош бармоқдек келадиган бу гаджет кўйлакка қадалгандан сўнг бел ва бўйин ҳолатини кузатиб, таҳлил қилишни бошлайди ва қомат тик тутилмаса, белги билдира бошлайди. Тизим ҳали мукаммал даражага етказилмаган. Гаджет фойдаланувчи зарурат юзасидан, масалан, қўнғироққа жавоб бериш учун букилганда ҳам, у ишлаб кетиши мумкин. Шунга қарамай, қурилмага талаб катта, талабгорларнинг аксарияти — аёллар.\n8. Электромобилга талаб оширадиган машина\nЭлектромобиллар яқин-яқингача нисбатан секин, умуман “полсиз” бўлиб, жуда қиммат турарди. “BMW” концерни “I3” электромобилини чиқармагунча шундай эди. Бу машина битта қувват олиб, 113 километр йўл босиши мумкин. Янги дизайн эса битта педалдан ҳам тезликни ошириш, ҳам тормоз бериш учун фойдаланиш имконини беради. Бу машина ҳайдашда қувватдан самарали фойдаланиш имконини яратади. Электромобилларни сотиб олмасликларига ягона сабаб — бу харидорларнинг ярим йўлда батареянинг қувватсизланиб қолишидан қўрқиши. “BMW” ана шу хавотирни йўққа чиқаришни мақсад қилган. Шунинг учун “I3”га кичик бензинли двигатель ўрнатилиб, зарур бўлганда, батареяни қувватлантириши мумкин.\n9. Ноутбук ўрнини босадиган планшет\n“Microsoft”нинг сўнгги “гибриди” ўзида ноутбук қуввати ва планшетнинг ингичка корпусини уйғунлаштирган. Унинг ёрдамида кўплаб оммабоп иловалардан фойдаланиш мумкин. Юпқа қопқоқ клавиатура вазифасини ҳам бажаради. Ўзидаги таглик эса қурилмани столга қўйишга имкон беради. Ана шундай ўзига хосликлар туфайли “гибрид”ни йирик компаниялар оммавий равишда сотиб олмоқда.\n10. Муҳим ҳодисаларни эслатиб турувчи узук\nКўплаб бизнес-вуменлар сингари Кристина Меркандо ҳам смартфонини сумкасида олиб юради. Демак, муҳим хабарларни текшириш учун ора-орада уни сумкасидан чиқаради. Аммо у керакли ахборотни ёнидаги буюмдан олса-чи? “Ringly” узукларини чиқарадиган фирма вакилларида шундай ғоя туғилди.\nБу узукларни шундай дастурлаштириш мумкинки, ҳар гал бошлиқдан, ҳайдовчидан ва бошқалардан матнли хабар келганда, ёнади. Илгари “eBay” кимошди савдосида дизайн менежери бўлиб ишлаган Меркандо узукларидан 1 миллион доллардан кўпроқ пул ишлаб топди. 1000 та узукдан иборат илк тўплам 24 соат ичида сотилиб кетди.\n11. Кўрликнинг олдини оладиган банан\nАфрикада, Саҳройи Кабирдан жанубда 5 ёшгача бўлган болаларнинг 30 фоизга яқини оддий бир сабаб туфайли кўр бўлиб қолиши мумкин: уларда кўз яхши ишлаши учун А витамини етарлича эмас. Бироқ бу болаларнинг асосий таоми ўрнини босадиган бананларни А витаминига бойитса-чи? 2000 йил бошида Угандага борган австралиялик генетик Жеймс Дейлда шундай ғоя туғилди. Айнан ўшанда Дейл ва унинг жамоаси А витаминига бойитилган “супербанан”ларни яратишга киришди. Янги бананларнинг одамларда синаб кўрилиши яқин келажакда бошланади.\n12. Велосипедчини итарадиган ғилдирак\nВелосипедда юриш одам учун ҳам, атроф-муҳит учун ҳам фойдали эканлигини барча билади. Бироқ велосипед миниш қийин вазифага айланиши мумкин, айниқса, тепаликда юришга тўғри келса. Велосипедчига бу борада ёрдам бериш учун Кембриж, Массачусетс штатида махсус “Копенгаген ғилдираги” яратилди. У стандарт ўлчамда, шунинг учун кўп велосипедларга қўйиш мумкин. Ғилдиракда аккумулятордан қувватланадиган двигатель бор. Двигатель жойига ва велосипедчининг хоҳишига қараб, ҳар хил режимда ишлаши мумкин. Велосипедчи хоҳишини двигателга смартфонидаги махсус илова орқали хабар қилади. Бундан ташқари, ғилдиракда йўл ҳолатини кузатиб, ўнқир-чўнқирларни белгилайдиган, шунингдек, ҳаво ҳароратини аниқлайдиган қурилмалар бор.\n13. Ишоралар тили таржимони\nЭшитолмайдиган миллионлаб одамларга мулоқот учун кўпинча сурдотаржимонлар керак бўлади. Уларнинг хизмати эса арзон эмас. Аммо ҳаракат ва овозни аниқлаб, ишоралар тилини сўзларга айлантира оладиган бир нечта камерага уланган планшет кўринишидаги қурилмани яратса, нима бўлади? “Бунга талаб катта”, — дейди Райан Хайт-Кэмпбелл, “MotionSavvy” бош директори (унинг ўзи ҳам эшитмайди). Унинг фикрини кўпчилик маъқуллайди, ахир жамоа ҳозиргача тадқиқотни якунлаш учун 20 000 доллардан кўпроқ маблағ тўплашга муваффақ бўлди.\n14. Эбола вирусига қарши фильтр\nЭбола вирусининг энг даҳшатли жиҳати — тезлиги. У саноқли кунларда организмда ўз таъсирининг шу даражада кўп нусхасини ҳосил қилиши мумкинки, одамнинг иммун тизими “довдираб” қолади. Бироқ диализ учун аппаратга маҳкамланадиган “Hemopurifier” — махсус картриж “тарози палласи”ни организм фойдасига ён босишга имкон беради: картриждаги фильтр Эбола вирусини қондан йўқотиши мумкин. Бу фақат бир марта, германиялик беморда синаб кўрилди, усул ёрдам берди — бемор инфекциядан тузала олди. Шифокорлар келажакда гепатит вирусига қарши курашда ҳам шундай технологиялардан фойдаланиш имкони туғилишига умид қилишмоқда.\n15. Электр қуввати сарфини камайтирадиган кондиционер\n“Aros” кондиционери 2014 йилда чиқарилди ва шу кунгача 50 000 дан ортиқ ана шундай қурилма сотилди. Бу кондиционер деразаларга ўрнатиладиган қурилмаларга ўхшамайди. У чиройли, силлиқ ва оппоқ. Бундан ташқари, у ақлли. Қурилма смартфонга ўрнатиладиган махсус илова ёрдамида эгаларининг аҳволини GPS ёрдамида кузатиб, уй эгаси уйдан қанчалик узоқдалигига қараб ёқилиши ёки ўчиши мумкин. Маълум бўлишича, “Aros” фойдаланиш электр қуввати харажатларини 10 фоизга камайтиради.\n16. Ейиш мумкин бўлган ўрам\n“Еса бўладиган ўрам”, деган ибора янгилик эмас. Аммо “WikiFoods” асосчиси Девид Эдвардс йогурт, пишлоқ, музқаймоқ ва бошқа маҳсулотларни шундай мустаҳкам махсус ўрамга қадоқлашни ўйлаб топдики, бу ўрамлар ҳаммасини еб бўлмагунингизча шаклини сақлайди. Бундай ўрамларнинг ҳаммаси қуруқ мевалар ёки бошқа табиий моддалардан тайёрланган. Шаклни янада мустаҳкамлаш учун уларга шакар ва кальций қўшилган.\nКичик ёшдаги болаларнинг машҳур кашфиётлари\nМамлакатнинг интеллектуал салоҳиятини қандай сақлаш мумкин?\nБиз ҳеч қачон қайтиб кўрмайдиган 10 буюк кашфиёт\nХотирани яхшилашнинг самарали усули топилди\nЯнги лойиҳа: Айланма ҳаракатли аэропорт\nҚойилмақом инновация: Дубайда қуёш нурларини йиғувчи «ақлли гул» очилди\nПицца яратувчи 3D-принтер ишлаб чиқилди\nГаражда ясалган ажойиб учар машина\nБутун дунёда жорий қилиниши керак бўлган 16 ихтиро\n2050 йилни кутишга арзирли 11 сабаб\nОшхонада фойдаланиш учун жуда қулай 22 янги анжом\nТарихдаги энг ғалати ва ноодатий ихтиролар\nЯқин келажакда технологиялар соҳасида юз берадиган 10та бурилиш\nЙилнинг энг асосий 14 илмий ҳодисаси (Popular science версияси)\nTime журнали: 2016 йилнинг энг яхши ихтиролари\n4 йил олдин\nЯнгиликлар учун РАҲМАТ!!! Афзаллиги мавзулаштирилган, жуда қизиқарли, энг муҳими эса, ўзбекчада келтирилган.\nМайда ташвишлардан халос этувчи янгича буюмлар\nЙилнинг энг муҳим дизайн кашфиётлари\nҚачон сув ичиш кераклигини эслатиб турувчи идиш\nЧунцин шаҳридаги баланд бинолар орасидан ўтувчи йўловчилар кўприги


МУРУВВАТДАН КЎНГИЛЛАР ШОД — Марғилон ҳақиқати\nМУРУВВАТДАН КЎНГИЛЛАР ШОД\nМеҳр–шафқат, мурувват инсон зийнатидир. Халқимиз орасида минг йиллар давомида сайқалланган, асрлар силсиласидан бешикаст ўтиб келаётган бир қадим ва қадрли қадриятимиз бор. У инсонларни хайрихоҳлик ва оқибатга чорловчи буюк одамийлик туйғуси билан суғорилган саховатпешаликдир.\nЙил бошидан буён бир неча марта мурувватга муҳтож, кам таъминланган оилалар қалбига қувонч улашаётган бу хайрия тадбирлари муҳтарам Президентимизнинг ташаббуслари ила Республика касаба уюшмалари федерацияси кенгашлари томонидан ташкил этилмоқда.\nШаҳримиздаги муҳташам 9-Болалар санъат ва мусиқа мактабининг залида ташкилланган хайрия тадбирини шаҳар ҳокими ўринбосари, хотин-қизлар қўмитаси раиси Дилноза Эргашева кириш сўзи билан очиб, муборак рўзаи рамазон кунларида инсонларнинг бир-бирларига меҳр-оқибат кўрсатиши юксак инсоний фазилат эканлигини таъкидлади. Сўнг йиғилганлар шу мусиқа мактабининг устози хушовоз хонанда Аъзамжон Аҳмадалиев ижросида соҳир қўшиқ тингладилар. Байрам дастури мусиқа мактаби ўқувчиларининг хоразмча рақси-ю, шўх тароналарига уланди.\nБарча МФЙлар рўйхати бўйича шакллантирилган моддий ёрдамга муҳтож оилаларнинг вакилларига тўрт комфорали газ плитаси навбатма-навбат тарқатилди.\n— Мен Усмонова Шарофат Янги Марғилон шаҳарчасида яшайман. 3 нафар фарзандим бор. Бугун жуда қулай ва сифатли газ плитасига эга бўлганимдан беҳад шодман. Авволо бизларнинг ғамхўримиз бўлган Президентимиз омон бўлсинлар, дея кўзларига ёш олади… Мен бу давлатимиз томонидан берилган қимматбаҳо совғани қабул қилар эканман, юртбошимизга чексиз миннатдорчилик билдираман.\nЖорий йил давомида моддий ва маънавий кўмакка муҳтож 181 нафардан зиёд оилаларни музлатгич, кир ювиш машинаси, пилесос каби уй-рўзғор учун зарур маиший техника буюмлари билан таъминладик. Келгусида ҳам муҳтожларнинг яшаш шароитларини ўрганиб, хонадонларини таъмирлаб бериш каби эзгу ишларимизни давом эттиришга ҳаракат қилаяпмиз.\nШу куни шаҳримизда истиқомат қилувчи 50 нафар фуқаро замонавий ва рўзғор учун ҳар томонлама қулай газ плитасига эга бўлиб, яхши ва фаровон яшашлари учун яна бир имкониятга эга бўлдилар. Улар газ плитасини олиб, хушкайфияту шодонликда хонадонларига йўл олдилар. Бугун шаҳримиздаги эллик нафар кам таъминланган, эҳтиёжманд оилаларда чинакамига мурувват байрами сурури ҳукм сурмоқда.\nДавлат муассасалари ва жамоат хизмати ходимлари касабауюшмаси шаҳар Кенгаши раиси.\nТаълим, фан, маданият ходимлари касаба уюшмаси шаҳар Кенгаши раиси.


"Qamar Viktorina" савол-жавоб мусобақаси ғолиблари тақдирланди | Azon.uz - Ахборот-таҳлилий портал\n"Qamar Viktorina" савол-жавоб мусобақаси ғолиблари тақдирланди\n684 19:30 31.10.2019\nКуни кеча "Qamar Viktorina" савол-жавоб мусобақаси ғолибларига совғалар топширилди. Ғолибларга "IQRO" фирмасининг Қуръони карим китоблари, "ALIF" косметик маҳсулотлари тўплами ва яна бошқа ажойиб китоблар тақдим этилди. Ижтимоий тармоқлардаги саҳифаларимиздан мусобақа ҳақида билдирган кўплаб илиқ фикрларингиз учун барчангизга ташаккуримизни изҳор этамиз.\nБўлиб ўтган мусобақада иштирокчиларимиз томонидан берилган таклифларни инобатга олиб, "Qamar Viktorina" савол-жавоб мусобақасини давомий бўлишига астойдил ҳаракат қиламиз ва бунда сиз азизларнинг дуоларингизни сўраб қоламиз. Билдираётган ишончингиз учун раҳмат! Сиз азизларга хизмат қилишдан доимо мамнунмиз.\nБизни кузатишда давом этинг, совғалар улашишда давом этамиз!\nҲурмат билан "Qamar" китоблар дўкони жамоаси.\n«Qamar» китоблар дўконининг филиали очилмоқда\n2132 15:30 07.01.2019


«ТУРМУШ ЎРТОҒИМНИНГ МУШТЛАРИДАН БЕЗДИМ…» | Суғдиёна биринчи аёллар электрон журнали\n«ТУРМУШ ЎРТОҒИМНИНГ МУШТЛАРИДАН БЕЗДИМ…»\nХалқимизда «эр-хотиннинг ўртасига эсини еган тушади» деган доно нақл бор. Афсуски, шундай вазиятлар бўладики, икки оғиз маслаҳат ёки йўл-йўриқ оғриган дилга малҳам бўлади. Биз ҳам дардга даво бўлиш мақсадида «эр-хотиннинг ўртасига тушишга» мажбур бўлдик...\nБу галги мухлисаларимизга Ўзбекистонда хизмат кўрсатган артист Шоҳида Исмоилова маслаҳат беради:\n— «Суғдиёна»ни ҳар доим ўқиб бораман. Бекалар учун яхши қўлланма, зерикканида ҳамсуҳбат, ёлғизланганида ҳамдард. Шунинг учун ҳам аёлларнинг кўнглидан жой олган деб ўйлайман. Оилавий маза қилиб ўқийдиган газета.\nСайёра, 30 ёш, Жиззах вилояти:\n— Турмушга чиққанимга ўн йил бўлибди. Икки фарзандим бор. Қайнона-қайнотам билан бирга яшаймиз. Шу йиллар ичида тинч, осойишта, хотиржам яшаганимни билмайман. Эрим ичади. Кичкина дўкончамиз бор. Даромадимиз яхши. Лекин у ерда доим эрим савдо қилгани учун эртаю кеч дўкон бекорчи йигитлар билан тўла бўлади. Ўтириб ичишади ҳам. Ичмаган куни йўқ. Унинг касрига мен қоламан. Сал нарсага жанжал кўтаради. Калтаклайди. Илгари болаларимиз кичкина пайтида йиғлаб колса ҳам мени дўппосларди:\n— Битта болага эплаб қарай олмайсан? Ўчир овозини... — шу билан қиёмат қойим бўлади.\nЭнг ёмони, бу пайтда қайнонам ҳам, қайнотам ҳам ёнимни олмайди. Аксинча, баъзида калтак ейишимга уларнинг ўзлари ҳам сабабчи бўлади. Маст-аласт ўғлига қайнонам жаҳл қилади:\n— Сен кун бўйи дўконда мазза қилиб ичиб ўтир! Мен оёқ оғриқ ҳолимга молларни суғорай. Мана, бугун мазам бўлмай ётдим, моллар сувсиз қолди. Орада келиб хабар олсанг бўлади-ку!\nТамом, шу билан яна мен балога қоламан. — Сен нима иш қилдинг? — дея дўппослашга тушади.\nФарзандларим кичиклигида онамникига кетиб қолган пайтларим ҳам бўлган. Ҳозир болаларим мактабга боряпти. Уларни эргаштириб, онамникига боришимнинг ўзи кулгили. Эрим ичмаган пайтида ёмон гапирмайди. Афсуски, унинг ичмайдиган куни бўлса экан. Бу одатини ташлатишнинг иложи бормикан? Маслаҳат:Â — Менимча, бу муаммо маҳалла фуқаролар йиғини билан осонгина ҳал бўлади. Сиз эмас, қайнотангизми, қайнонангизми уларга дўконда йиғилаётган бекорчи йигитлар ва ичишлари ҳақида айтишлари лозим. Шунда маҳалла оқсоқолининг ўзи улар билан гаплашади. Табиийки, дўкондан ичувчилар қадами узилса, эрингиз ҳам ичмайди ва ҳаммаси изига тушади.\nНаргиза Усанбоева тайёрладиTwitter НравитсяSocButtons v1.5


"Ер эгасини топиши керак!"\n03 декабр 2020, Тошкент вақти: 03:49\nФермер хўжаликларини йириклаштириш кампанияси оқибатида ўз қўл кучидан бошқа ишонгани йўқ деҳқонлар ердан мосуво қолган бўлса¸ йириклашган ерларга соҳиб бўлганларнинг ерни қанчалик билиши шубҳаларга сабаб бўлмоқда.\nҲуқуқ фаоллари ўтказган сўровдан аëн бўлишича¸ Ўзбекистондаги йирик фермерларнинг 55-60 фоизини собиқ амалдорлар ва куч ишлатар тузилмаларнинг собиқ ходимлари ташкил қилади.\nЎзбекистондаги Қийноқларга қарши тезкор гуруҳ ўзбекистонлик бир гуруҳ фермерлар ўртасида сўров ўтказиб, келган хулосаларидан бири бу.\nГуруҳ кузатувларига кўра, фермерларнинг бемалол ишлашига имкон бермаётганлар ҳам шу икки соҳа вакиллари – маҳаллий амалдорлар ва погонлилар бўлмоқда.\nДастлаб, сўровга оид айрим муҳим тафсилотлар.\nСўров Ўзбекистоннинг Бухоро, Самарқанд, Фарғона ва Сурхондарё вилоятида ишлаётган 100 нафар деҳқон ўртасида, бевосита мулоқотлар ва телефон сўровлари орқали ўтказилган.\nСўров чоғида, жумладан, “Ҳозир нормал фаолият юритишингиз учун энг зарур шарт нима?” дейилган саволга иштирокчиларнинг 85 фоиздан кўпроғи “Амалдорлар бизни тинч қўйишсин”, деб жавоб беришган.\n“Давлатдан биринчи галда қандай ёрдам бўлишини истардингиз?” дейилган саволга респондентларнинг 92 фоизи “Ерни ҳеч бир шартларсиз деҳқонга бериш ҳақидаги қонун” деб жавоб беришган.\nЎтказилган суҳбат ва тадқиқотлар натижасида пайдо бўлган асосий хулосалардан яна бири шуки, аксар деҳқон-фермерлар 2008 йили фермер хўжаликларини йириклаштириш бўйича қабул қилинган қарордан кўзланган бош мақсаднинг деҳқон устидан назоратни кучайтириш эканига ишонадилар¸ дейди тезкор гуруҳ вакили Суҳроб Исмоилов.\nСуҳроб Исмоилов: 2008 йил кузда бошланган фермерларни йириклаштириш жараëни 2009 йилнинг бошида ҳам давом этаяпти ва мана шу жараëн ноқонуний¸ адолатсиз бўлган¸ қарорда ҳам кўрсатилган тартиблар бўйича амалга оширилмаяпти. Ҳақиқий аҳвол бундан ҳам баттар ҳолда амалга оширилаяпти.\nАсосан йирик амалдорларнинг вакиллари¸ ҳуқуқ-тартибот органларига тегишли кишилар ва шаҳарликлар шу ерларга эгалик қилишмоқда. Бизнинг тадқиқотимизнинг асосий хулосаси мана шу. Бу ҳолат айнан йириклаштириш тўғрисида октябр ойида ҳеч қаерда эълон қилинмаган қарор қабул қилингандан кейин кўпайиб кетди.\nОзодлик: Далаларда пахтадан яхши ҳосил олишдан деҳқон ҳам манфаатдор. Лекин бундан деҳқондан ҳам кўпроқ Ўзбекистон ҳукумати манфаатдорку. Ерни уқувсиз одамнинг қўлига беришдан мақсад нима?\nСуҳроб Исмоилов: Ерни ишлатишга уқуви бўлмаган¸ аммо пули бор шахсларга берилаëтганининг асосий сабаби бу коррупция. Битта ерга оддий деҳқоннинг ичидан 2-3 та талабгор ва яхши бой- бадавлат¸ амалдор одамдан талабгор чиқса¸ албатта бой - бадавлат ëки амалдор бўлган шахс ютиб чиқади. Бу ҳозирги қонунлар ҳурмат қилинмайдиган шароитларда ҳаëтнинг ўзи кўрсатадиган нарса.\nБиз бунинг давлат томонидан атайлаб юрғизилаëтган сиëсат эмаслигини тадқиқотимизда ҳам айтаяпмиз¸ ўзимиз ҳам ҳозир таъкидлаяпмиз. Масаланинг иккинчи томони¸ давлатнинг бу нарсага қўйиб бераëтганида.\nАгар ерлар йириклашса¸ бу ерларнинг эгалари давлат мансабларига қанчалик яқин бўлмасин¸ қанчалик бой -бадавлат бўлмасин уни бошқариш осонлашади. Йириклаштириш тўғрисидаги қарор ер эгаларини бошқаришни¸ уларни давлат йўриғига солиб қўйишни осонлаштириш мақсадида ҳам чиқарилган.\nОзодлик: Сўров жараëнида фермерларнинг фикрига асосан ишлаб чиқилган хулосаларни келтирибсизлар. Якуний хулоса ëки тавсия нима бўлди энди?\nСуҳроб Исмоилов: Биринчи навбатда¸ биз бу сўровни Қишлоқ тараққиëти ва фаровонлиги йили давлат дастурига бағишлаб ўтказдик. Бу дастур жуда катта ва 56 бетдан иборат. Биз дастурнинг катта бўлимларига ўз изоҳларимизни киритдик.\nЧиқараëтган асосий хулосамиз шундан иборатки¸ бир йилга ëки икки йилга эълон қилинадиган дастурлар билан бунақа муаммоларни ҳал қилиб бўлмайди. Бизнинг тадқиқотдан чиқараëтган асосий хулосамиз фермерларга ва бошқа қишлоқ хўжалиги ишлаб чиқариш соҳаларига мустақиллик бериш.\nОзодлик: Бу Ўзбекистон шароитида амалга ошадиган ниятмикан?\nСуҳроб Исмоилов: Фикрингиз жуда ҳам тўғри. Бу ҳозирчалик ният. Биз аминмизки¸ бизнинг бу тавсияларимизга давлат қачон бўлса ҳам эътибор беришга мажбур бўлади. Чунки бунинг бошқача йўли йўқ. Бу тарихда бир неча марта тасдиқланган факт. Ер барибир ўз эгасини топиши керак.


Бундай йирик лойиҳанинг амалга оширилиши ҳозирда мавжуд чекловларни ҳисобга олган ҳолда бир неча босқичларга бўлинган ва 1 июндан бошлаб парк ҳудудида боғнинг муайян ҳудудлари фаолият юритади.\nMagic City очилиши куни сиз машҳур шаҳарлар атмосфераси уфуриб турган тематик кўчалар бўйлаб сайр қилишингиз мумкин. Паркда 11та тематик кўча ва она юртимиз фахри бўлган Регистон майдончаси жойлашган бўлиб, уларнинг ҳар бири ташриф буюрувчиларни ҳайратга солади. Масалан, Aмстердам кўчаси қадимий “сузувчи” биноларга ўхшаш уйлар билан тўла. Барселона кўчасидаги бинолар эса Aнтонио Гауди услубида яратилган бўлиб, улар табиий аллюзиялар билан тўлдирилган.\nПаркдан Magic City учун махсус яратилган мусиқавий фаввора ҳам жой олган. Бу шунчаки оддий фаввора эмас, балки меҳмонларга ёрқин ҳис-туйғулар денгизини улашувчи ажойиб мўъжизадир. Фавворанинг репертуари мусиқа дунёсининг энг машҳур композицияларини ўз ичига олади. Томоша давомида бутун сув сатҳининг майдони бир неча сония ичида туман билан қопланиб, сув оқими ажойиб олов каби товланади.\nMagic City марказида эса Бавария шаҳрида жойлашган Noyshvanshtayn меъморий ёдгорлиги шаклида қурилган эртакнамо қалъа мавжуд. Паркнинг бу қисми маликалар ҳақидаги мультфильмларни хуш кўрувчи жажжи қизалоқларга ёқиши аниқ.\nПарк янгиликларини Инстаграмдаги расмий саҳифада кузатиб боринг: instagram.com/magiccityuz


АСРЛАР ОША БАРҲАЎТ АНЪАНАЛАР – "Xazina" газетасининг онлайн саҳифаси\nАСРЛАР ОША БАРҲАЎТ АНЪАНАЛАР\nIyul 23, 2019\t0\tBy admin\nЮНЕСКОнинг Ўзбекистондаги ваколатхонаси ҳамда вилоят ҳокимлиги ташаббуси билан ташкил этилган «Қашқадарё вилояти анъанавий ҳунармандчилигини сақлаш ва ривожлантириш» мавзусидаги ўн кунлик тадбирнинг дастлабки кунида тадбир ташкилотчилари ҳамда оммавий ахборот воситалари ходимлари иштирокида «Буюк Ипак йўли мероси йўлаклари: Ўзбекистон ҳудудларининг барқарор ривожланиши мақсадида номоддий маданий меросини сақлаб қолиш» мавзусида давра суҳбати бўлиб ўтди.\nДавра суҳбатида Ўзбекистондаги ЮНЕСКО ваколатхонасининг раҳбари Ф. Пашаев, республика «Ҳунарманд» ассоциацияси раиси ўринбосари А. Ҳакимов, Маданият вазирлиги ходими Ш. Абдуллаева, Академик А. Ҳакимов ва бошқалар Ўзбекистонда анъанавий ҳунармандчиликни сақлаб қолиш ва ривожлантириш борасидаги амалга оширилаётган чора-тадбирлар ва келгусида қилиниши лозим бўлган ишлар хусусида батафсил тўхталиб ўтдилар. Таъкидланишича, анъанавий халқ ҳунармандчилигини ривожлантириш замон талабларидан биридир. Маълумки, воҳамиз Буюк Ипак йўлининг марказида жойлашган бўлиб, бу ерда қадимдан савдо-сотиқ ва ҳунармандчилик кенг ривожланган. Қадимий халқ ҳунармандчилигининг анъаналари тарқоқ холда бўлсада ҳозиргача сақланиб қолган. Айниқса, Касби кулолчилиги, Косон каштадўзлиги ва Миришкор, Муборак гиламчилиги мисолида буни яққол кўриш мумкин. Ўн кунлик тадбир давомида айнан ушбу ҳудудларда кулолчилик, каштадўзлик, гиламчиликни ривожлантириш ва уни сақлаб қолиш масалаларига эътибор қаратилади ҳамда ушбу соҳаларда фаолият кўрсатиб келаётган ҳунармандлар иштирокида республикамиздаги тажрибали халқ ҳунармандчилиги усталари томонидан тренинг машғулотлари ўтказилади. Ушбу машғулотларда асосан маҳаллий аҳоли ўртасида қадимдан ривожланиб келган халқ ҳунармандчилиги анъаналарини қайта тиклаш ва уни ёшларга ўргатишга катта аҳамият берилади.\nДавра суҳбатида иштирок этган ҳунармандлар ва журналистларнинг анъанавий халқ ҳунармандчилигини ривожлантириш борасидаги кўплаб саволларига мутахассислар томонидан батафсил жавоблар берилди.\nШунингдек, тадбир доирасида Қарши шаҳридаги «Одина» тарихий меъмориал мажмуасида халқ амалий ҳунармандчилик санъатига бағишланган кўргазмали семинар ҳам бўлиб ўтди. Унда ҳунарманд усталар томонидан ишланган ҳунармандчилик асарлари кўргазма иштирокчиларига намойиш қилинди.\nЎзбекистон Республикаси давлат мустақиллигининг йигирма саккиз йиллиги олдидан ОДАМЛАРИ УЛУFЛАНГАН ЮРТ\nИНВЕСТИЦИЯ МУҲИТИ ЯХШИЛАНАДИ\nMonday\t 10\t°C